Pinda atau wujud akta baharu pengemis diketahui tahun depan -JKM

KUALA LUMPUR, 19 Februari- Keperluan untuk mewujudkan akta baharu atau menambah baik Akta Orang-Orang Papa 1977 dalam menangani isu pengemis hanya boleh diputuskan selepas satu kajian semakan akta berkenaan siap tahun depan.Timbalan Ketua Pengarah (Strategik) Jabatan Kebajikan Masyarakat (JKM), Rosmahwati Ishak berkata, kajian semakan akta tersebut akan dimulakan pada Julai nanti dan dijangka siap September tahun depan."Terdapat keperluan akta berkenaan disemak kembali bagi menetapkan hala tuju berkaitan isu pengemis dan gelandangan memandangkan pada masa kini tiada punca kuasa dan perundangan yang khusus dalam pengoperasian dan pengendalian golongan tersebut di negara ini,” katanya dalam satu temu bual eksklusif baru-baru ini.Jelasnya, Mesyuarat Majlis Sosial Negara (MSN) 2019 telah memutuskan supaya suatu akta baharu yang lebih inklusif digubal untuk menangani isu gelandangan dan pengemisan secara holistik dengan mengambil kira kuasa dan peranan kerajaan Persekutuan, kerajaan negeri dan pihak berkuasa tempatan (PBT).Berikutan itu, Kementerian Pembangunan Wanita, Keluarga dan Masyarakat (KPWKM) telah mengambil inisiatif untuk menjalankan kajian semakan akta untuk meneliti isu ini dengan lebih serius dan sebagai asas bagi melihat sama ada sesuai untuk membangunkan suatu akta baharu atau menambah baik akta sedia ada.Beliau berkata demikian ketika mengulas isu kelompangan akta yang menjadi antara punca Kuala Lumpur sebagai 'syurga’ pengemis seperti yang dilaporkan sebelum ini.Dalam satu laporan khas mengenai isu pengemis pada Khamis, mendedahkan akta yang berusia lebih empat dekad itu sudah lapuk dan tidak lagi sesuai untuk digunakan bagi membanteras aktiviti berkenaan berikutan berhadapan pelbagai cabaran dalam menanganinya.Ini kerana, akta sedia ada hanya bertujuan melindungi dan memulihkan golongan tersebut serta tidak mempunyai elemen penguatkuasaan termasuk denda kepada pengemis.Hanya segelintir gelandangan baharu dikesan di KuantanDi bawah akta berkenaan, pengemis yang berumur bawah 60 tahun yang tidak mempunyai waris akan ditempatkan di Desa Bina Diri (DBD) manakala bagi yang berumur 60 tahun ke atas akan dihantar ke Rumah Sri Kenangan (RSK) kelolaan JKM.Terdapat lima institusi yang menempatkan kes orang papa termasuklah pengemis iaitu di Johor, Selangor, Pahang, Sabah serta Sarawak dan sehingga kini jumlah keseluruhan orang papa yang tinggal di institusi di bawah JKM adalah seramai 7,312 orang dari 2017 sehingga 2021.JKM sendiri katanya turut berhadapan kekangan dalam menguatkuasakan Akta Orang-Orang Papa 1977 terutamanya melibatkan pengemis yang bergerak dari satu lokasi ke satu lokasi dan juga pengemis bermusim terutamanya ketika Ramadan.Selain itu, JKM turut berdepan cabaran membanteras pengemis warga asing yang bukan tertakluk di bawah akta tersebut tetapi di bawah bidang kuasa dan agensi lain.Biarpun begitu, Rosmahwati berkata, sekuat mana pun akta yang akan dilaksanakan termasuklah pelbagai penguatkuasaan operasi membanteras pengemis dilakukan, ia tidak akan berkesan sekiranya masyarakat tidak berganding bahu dalam mengekang kegiatan tersebut.Ini kerana, cabaran utama yang dihadapi JKM adalah sikap prihatin dan pemurah masyarakat yang mudah simpati dengan memberikan sumbangan kepada golongan tersebut sekali gus menggalakkan lagi aktiviti mengemis sehingga dianggap sebagai satu pekerjaan."Menangani aktiviti mengemis adalah tanggungjawab bersama agensi kerajaan, Pertubuhan Bukan kerajaan (NGO) dan orang awam. Oleh itu, menjadi harapan JKM agar masyarakat bersama-sama membanteras isu pengemis dengan tidak memberikan sumbangan kepada mereka sekali gus dapat mengurangkan aktiviti tersebut,” katanya.Beliau pada masa sama turut menasihatkan agar masyarakat sewajarnya memberikan sumbangan mengikut saluran yang betul seperti Yayasan Kebajikan Negara (YKN), rumah-rumah kebajikan berdaftar, mangsa bencana, rumah ibadat atau individu yang benar-benar dikenal pasti susah.Dalam pada itu, Rosmahwati turut menyuarakan kebimbangan mengenai budaya meminta yang ditularkan menerusi platform media sosial yang kini semakin menjadi trend kerana ia dilihat berpotensi menggalakkan aktiviti mengemis secara moden menggunakan Facebook, aplikasi WhatsApp, Twitter dan sebagainya.Tegas beliau, sebarang bentuk permohonan sumbangan perlu mendapatkan kelulusan Polis Diraja Malaysia (PDRM) atau Majlis Agama Islam sekiranya sumbangan tersebut berunsurkan keagamaan seperti kutipan derma khairat, kebajikan, membina masjid mahupun berkaitan pusat tahfiz.Ketika ditanya sama ada pengemis mampu keluar daripada kepompong aktiviti berkenaan berikutan ramai yang kembali mengemis selepas keluar daripada institusi JKM, Rosmahwati berkata ia bukanlah satu perkara mustahil namun mereka perlu diberikan pekerjaan."Harapan JKM juga agar pihak NGO dapat melaksanakan program motivasi bagi meningkatkan jati diri mereka dan membantu mendapatkan pekerjaan kepada golongan ini."Malah, dalam membantu masyarakat yang susah, kerajaan ada menyediakan skim bantuan seperti Tekun dan Amanah Ikhtiar Malaysia (AIM).Beliau berkata, kedua-dua agensi ini menyediakan pembiayaan kredit mikro secara mudah kepada golongan miskin dan berpendapatan rendah di samping turut menyediakan bimbingan, latihan dan khidmat sokongan. -BERNAMA


Agensi pengurusan zakat, harus pergiat hebahan aktiviti zakat

PUTRAJAYA , 19 Februari- Agensi Pengurusan Zakat di seluruh negara perlu lebih proaktif dalam menghebahkan segala aktiviti zakat kepada masyarakat umum di media sosial.  Menteri di Jabatan Perdana Menteri (Hal Ehwal Agama), Datuk Idris Ahmad berkata hebahan itu bagi membolehkan pembayar zakat mengetahui kemana wang zakat dibelanjakan.Ia secara tidak langsung dapat meningkatkan keyakinan umat Islam terhadap institusi zakat dalam membantu masyarakat.  "Cuma saya nasihatkan kepada mereka supaya benda ini dihebahkan supaya dapat dilihat gerak kerja mereka tadi sebab tu kita harapkan masyarakat berilah keyakinan kepada agensi - agensi zakat yang berada di negeri masing masing untuk membolehkan kita mengumpul kekuatan ekonomi umat Islam dalam bentuk pukal yang banyak, insya-Allah di sana banyak perkara- perkara-kebaikan untuk umat Islam," katanya.Beliau memaklumkannya selepas sesi interaksi bersama Majlis Agama Islam Negeri (MAIN) di Putrajaya.Dalam majlis sama, beliau turut menyampaikan Anugerah Zakat Kebangsaan kepada asnaf yang berjaya serta agensi pengurusan zakat yang cemerlang.  Lembaga Zakat Selangor menerima Anugerah Agensi Zakat Terbaik dalam Sistem Kutipan Zakat Kebangsaan 2021 manakala Lembaga Zakat Negeri Kedah menerima Anugerah Zakat Kebangsaan 2021 bagi kategori agensi terbaik dalam sistem agihan zakat.


PRN Johor: KKMM terima banyak aduan berita palsu- Annuar Musa

KLUANG, 19 Februari- Kementerian Komunikasi dan Multimedia (KKMM) akan mempergiatkan pemantauan terhadap penyebaran berita palsu berkaitan PRU Dewan Negeri Johor Ke-15.Menterinya,Tan Sri Annuar Musa berkata ,tindakan itu dibuat berikutan pihaknya menerima banyak aduan berhubung kes berkenaan.Bagaimanapun, jelas beliau, keadaan ketika ini masih terkawal.“Kita kena sepanjang masa memantau keadaan itu (berita palsu) dan kita tahu, kita tidak boleh menghapuskan 100 peratus tetapi kita menggerakkan dan membangkitkan kesedaran kerana menyebarkan berita palsu bukan sahaja tidak baik malah tidak membawa untung kepada sesiapa,” katanya selepas program Santai Anak Muda di Ngepot Kabin di Kluang, malam tadi.Ulasnya, selain penguatkuasaan, pihaknya akan turut mempergiatkan usaha bagi meningkatkan kesedaran masyarakat mengenai keburukan penyebaran berita palsu.Ia akan dilaksana menerusi pelbagai platform termasuk televisyen dan media sosial.


PRN Johor: ceramah dan kempen secara fizikal dibenarkan - SPR

KUALA LUMPUR, 19 Februari- Penganjuran ceramah, syarahan dan kempen secara fizikal dibenarkan  sepanjang tempoh berkempen Pilihan Raya Negeri (PRN) Johor. Menurut prosedur operasi standard (SOP) dikeluarkan Suruhanjaya Pilihan Raya (SPR) , ceramah dan kempen hanya dibenarkan di pejabat parti dan bilik gerakan parti yang rasmi dengan kehadiran tidak melebihi 100 orang.“Penganjur perlu mendapatkan permit daripada Polis Diraja Malaysia (PDRM) bagi ceramah, syarahan dan kempen diadakan.“Tempoh setiap sesi ceramah, syarahan, kempen hanya selama dua jam dan tidak melebihi jam 10 malam manakala ceramah, kempen dan syarahan di premis yang terbuka atau tempat umum adalah tidak dibenarkan."Sebarang bentuk hiburan ketika berkempen tidak dibenarkan manakala makanan yang disediakan hendaklah dalam bentuk 'pack food' (makanan berbungkus),"menurut SOP itu.Bagi SOP kempen ziarah rumah ke rumah, penyertaan adalah tidak melebihi lima orang namun tidak dibenarkan masuk ke dalam rumah atau berjumpa dengan ahli rumah dan aktiviti mengedarkan risalah perlu dibuat di luar pagar. Mengenai SOP hari pengundian, pengundi wajib memakai pelitup muka berganda dan pengundi bergejala seperti demam, batuk, sakit tekak atau sukar bernafas perlu diasingkan serta-merta daripada pengundi lain dan mengundi di tempat khas sama ada khemah, bilik atau ruang khas. "Peserta bergejala tidak dibenarkan masuk dan semua yang hadir perlu mengimbas QR Kod MySejahtera atau mencatat kehadiran termasuk nama, nombor telefon, gejala dan masa, di dalam buku disediakan.“Selepas selesai mengundi, pengundi bergejala akan diuruskan oleh pegawai Kementerian Kesihatan (KKM) yang bertugas untuk tindakan lanjut termasuk membuat ujian kendiri Antigen Rapid Test Kit (RTK-Ag),” menurut SOP itu. SOP itu juga menetapkan pengundi yang disahkan positif COVID-19 tidak dibenarkan keluar dari tempat rawatan untuk mengundi bagi mengelakkan jangkitan dan menyebabkan penularan.Bagi pengundi berstatus individu dalam siasatan (PUI) dan individu dalam pengawasan (PUS), mereka perlu memohon Pegawai Kesihatan Daerah (PKD) untuk keluar sementara ke pusat mengundi dan kebenaran tertakluk kepada penilaian risiko jangkitan oleh PKD itu.


PRN Johor: agihan kerusi parti komponen PN sudah muktamad- Muhyiddin Yassin

KOTA TINGGI, 19 Februari- Perikatan Nasional (PN) sudah memuktamadkan agihan kerusi Dewan Undangan Negeri (DUN) antara gabungan parti komponen itu untuk bertanding pada Pilihan Raya Negeri (PRN) Johor pada 12 Mac nanti.  Perkara itu disahkan Pengerusi PN, Tan Sri Muhyiddin Yassin selepas melancarkan Perikatan Nasional Johor di Taman Pasak Indah, Kota Tinggi malam tadi.  Ujarnya, perkara itu berjaya diselesaikan tanpa sebarang pergaduhan antara parti terbabit.  "Tiada pergaduhan dan kesemua 56 kerusi sudah selesai. Senarai calon yang akan dikemukakan juga sudah dimuktamad dan kita akan serahkan kepada polis, Suruhanjaya Pencegahan Rasuah Malaysia (SPRM) dan Jabatan Insolvensi dan akan diumumkan dalam beberapa hari lagi."Ini memang langkah biasa yang kita lakukan untuk memastikan semua calon disemak," katanya ketika berucap melancarkan Perikatan Nasional Johor di Kota Tinggi. Hadir sama, Presiden PAS, Tan Sri Abdul Hadi Awang dan Presiden Gerakan, Senator Datuk Dr Dominic Lau Hoe Chai serta barisan kepimpinan tertinggi parti-parti komponen PN.Pada majlis berkenaan bekas Perdana Menteri itu turut melancarkan lagu rasmi PN berjudul 'Kami Perikatan Nasional'.Suruhanjaya Pilihan Raya (SPR) menetapkan 12 Mac depan sebagai tarikh pengundian bagi PRN Johor manakala penamaan calon pada 26 Februari ini dan pengundian awal pada 8 Mac.


Perbezaan kaum satu kelebihan merapatkan, bukan memisahkan - PM

JOHOR BAHRU, 19 Februari- Masyarakat berbilang kaum di negara ini perlu menjadikan perbezaan sebagai satu kelebihan dan keistimewaan untuk merapatkan, bukan untuk memisahkan.Justeru, Perdana Menteri, Datuk Seri Ismail Sabri Yaakob berkata, sikap toleransi dan saling memahami tentang agama, adat dan budaya yang sudah lama terjalin di negara ini juga perlu diutamakan.Beliau berkata, keharmonian masyarakat Keluarga Malaysia menjadi kunci kepada kesejahteraan dan kemakmuran negara."Kita telah menyaksikan seluruh Keluarga Malaysia, ketika berdepan saat sukar seperti pandemik COVID-19, berganding bahu menyumbang untuk memulihkan semula negara."Tidak kira apa juga bangsa dan agama, kita saling menyokong dan membantu antara satu sama lain."Saya yakin tahun 2022 akan membawa sinar baharu kepada kita semua sebagai negara yang berbilang bangsa dalam menghadapi cabaran dan dugaan demi melakar Malaysia yang lebih dinamik dan berdaya saing," katanya.Beliau berucap demikian semasa Majlis Makan Malam Tahun Baharu Cina 2022 di Stadium Tertutup Educity di Johor Bahru. Hadir sama, Menteri Besar, Datuk Seri Hasni Mohammad, Menteri Pengangkutan, Datuk Seri Wee Ka Siong dan Menteri Pelancongan, Seni dan Budaya, Datuk Nancy Shukri.Sementara itu, Ismail Sabri berkata, menjadi satu amalan bagi Keluarga Malaysia meraikan sambutan perayaan kaum lain secara bersama dalam suasana harmoni.Ujarnya, keharmonian masyarakat Keluarga Malaysia inilah yang menjadi kunci kepada kesejahteraan dan kemakmuran negara."Nilai kebersamaan dan permuafakatan sedia ada pula, menyemarakkan lagi keunikan masyarakat majmuk kita di persada antarabangsa yang sekali gus menyerlahkan imej Malaysia sebagai sebuah negara kaya dengan warisan seni dan budaya."Justeru, intipati Dasar Kebudayaan Negara (DAKEN) 2020-2030 yang telah saya lancarkan pada Oktober tahun lalu, memberi penekanan kepada perspektif mengangkat kebudayaan yang seringkali dilihat dalam konteks pencapaian peradaban dan tamadun."Inilah yang menjadi kebanggaan sebuah negara maju, yang telah berjaya menzahirkan khazanah tinggalan tamadun sebagai aset warisan negara, yang memberi pulangan kepada pendapatan negara sebagai produk tarikan pelancong," katanya.


Jaringan kerjasama antara koperasi bantu stabilkan harga barangan keperluan

ISKANDAR PUTERI, 18 Februari - Koperasi seluruh negara diminta membantu menstabil dan mengurangkan harga barangan keperluan dengan bergabung mewujudkan rangkaian peruncitan besar.Perdana Menteri, Datuk Seri Ismail Sabri Yaakob berkata, dengan kekuatan keahlian yang mencecah seramai tujuh juta orang serta 14,000 koperasi berdaftar di seluruh negara, membolehkan koperasi memainkan peranan yang penting dalam mengawal harga barangan"Kalau pemborong membeli produk secara pukal, tentu sahaja dapat harga pembelian lebih murah."Saya beritahu Tan Sri Noh, kalau mereka mahu jadi pengimport ayam sebagai contoh, kita beri permit import (AP) kepada pemborong, boleh bekalkan kepada kedai di bawah mereka," katanya Perdana selepas menghadiri Karnival Usahawan dan Koperasi Keluarga Malaysia di sini.Tambah Ismail Sabri, selain koperasi, kerjasama itu juga boleh digabungkan bersama kedai di bawah kendalian FAMA dan juga FELDA.


KKM diberi tempoh dua hingga tiga minggu bentang SOP, cadangan berkaitan pembukaan sempadan

ISKANDAR PUTERI, 18 Februari - Kementerian Kesihatan (KKM) diberi tempoh dua hingga tiga minggu untuk membentangkan kepada kabinet, SOP pembukaan sempadan negara sebelum keputusan mengenainya dimuktamadkan.Perdana Menteri, Datuk Seri Ismail Sabri Yaakob berkata keputusan membuka sempadan harus dilihat dengan teliti.Pelbagai pendapat diterima daripada masyarakat termasuk yang masih mahu kerajaan membuat intervensi seperti memperketat SOP kerana bimbang dengan trend jangkitan COVID-19 yang meningkat.

“Kalau boleh kita hendak membuka semula ekonomi. Pendapatan daripada sektor seperti pelancongan adalah besar dan boleh membantu negara."Tetapi dalam masa yang sama kita perlu lindungi rakyat kita. Jadi keseimbangan ini yang sedang dicari oleh KKM," katanya.“Kita sudah memberi tempoh kepada KKM dalam masa dua hingga tiga minggu. Mereka kena bentang dalam Kabinet untuk kita buat keputusan sama ada kita hendak buka terus sempadan kita, ataupun masih lagi ada sekatan-sekatan (melibatkan) negara-negara terpilih,” kata Perdana Menteri kepada pemberita selepas menghadiri Karnival Usahawan dan Koperasi Keluarga Malaysia di Dewan Majlis Bandaraya Iskandar Puteri (MBIP), Taman Nusantara, di sini hari ini.Beliau ditanya mengenai kenyataan Pengerusi Majlis Pemulihan Negara (MPN), Tan Sri Muhyiddin Yassin semalam yang mengulangi pendirian mengenai kepentingan pembukaan sempadan pada 1 Mac ini.Pada 8 Februari lepas, Muhyiddin mengumumkan syor MPN agar Malaysia membuka sepenuhnya sempadan negara tanpa keperluan kuarantin wajib, seawal 1 Mac depan.Langkah itu katanya perlu dilaksanakan secara terancang dan berdasarkan penilaian risiko semasa.


Dos penggalak kurang kesan sampingan - Pakar

KUALA LUMPUR, 18 Februari - Rakyat tidak perlu bimbang mengenai kesan sampingan selepas menerima suntikan vaksin.Ini kerana pengambilan vaksin dan dos penggalak memberikan lebih banyak manfaat dan kebaikan.Pakar Perunding Perubatan Kecemasan dan Trauma (HKL), Datuk Dr. Alzamani Mohammad Idrose berkata pemantauan Pihak Berkuasa Kawal Selia Farmaseutikal Kebangsaan (NPRA) terhadap pemberian 57 juta dos vaksin negara ini mendapati, kesan sampingan ringan berlaku hanya pada kadar 17 bagi setiap 1,000 orang."Kesan sampingan ataupun yang disebut sbg AEFI kebanyakannya ringan dalam bentuk sakit di tempat cucuk, sakit pada otot, dan demam dan seumpamanya."Ia adalah suatu tindak balas badan dalam menghasilkan antibodi. Ada juga kesan sampingan yang serius tetapi ia jarang berlaku," katanya kepada RTM.Tambahnya, Kesan sampingan yang serius juga berlaku dalam kadar yang rendah iaitu 1.4 orang dari sejuta orang."Semua kesan sampingan dianalisis berdasarkan laporan menerusi aplikasi MySejahtera dan dari hospital-hospital di seluruh negara," katanya.


Kerajaan serah kepada SPR tentukan SOP terbaik PRU Dewan Negeri Johor ke-15

ISKANDAR PUTERI, 18 Februari - Kerajaan menyerahkan kepada Suruhanjaya Pilihan Raya (SPR) untuk menentukan SOP terbaik menjelang Pilihan Raya Umum Dewan Negeri Johor ke-15 tidak lama lagi.

Ini termasuk SOP melibatkan kempen setiap calon bertanding.  Perdana Menteri, Datuk Seri Ismail Sabri Yaakob berkata, SPR sebagai badan bebas berhak untuk menentukan SOP sesuai tanpa campur tangan kerajaan.

"Saya pasti sebelum mereka umum SOP untuk PRU Dewan Negeri Johor, mereka berbincang dengan Kementerian Kesihatan, jadi kita tunggu"."Saya pun tidak terlibat dari segi buat SOP dan sebagainya," kata Ismail Sabri dalam sidang media selepas merasmikan Karnival Usahawan dan Koperasi Keluarga Malaysia, di sini.Beliau mengulas pandangan pakar kesihatan awam Universiti Kebangsaan Malaysia, UKM, Profesor Dr Sharifa Ezat Wan Puteh bahawa cadangan untuk tidak mengadakan kempen secara bersemuka, wajar diteruskan.  Hadir sama Menteri Pembangunan Usahawan dan Koperasi Tan Sri Noh Omar, Menteri Wilayah Persekutuan Datuk Seri Shahidan Kassim dan Menteri Besar Johor Datuk Hasni Mohammad.


Imunisasi COVID-19: Tiada paksaan suntikan vaksin kanak-kanak, dos penggalak - PM

ISKANDAR PUTERI, 18 Februari - Tiada paksaan dikenakan terhadap ibu bapa untuk mendaftarkan anak-anak mereka dalam Program Imunisasi COVID-19 Kebangsaan Kanak-kanak (PICKids).Demikian dijelaskan Perdana Menteri, Datuk Seri Ismail Sabri Yaakob. Menurutnya, kadar peratusan yang rendah bagi pendaftaran PICKids ketika ini disebabkan kebanyakan ibu bapa mengambil pendekatan 'tunggu dan lihat'.

Perkara sama juga berlaku ketika kerajaan memperkenalkan Program Imunisasi COVID-19 Kebangsaan (PICK) pada tahun lalu.  "Cuma untuk kanak-kanak perkara tersebut baru lagi. Ini normal untuk rakyat bila perkara baharu, mereka lihat dulu. "Lebih-lebih lagi banyak cerita yang bukan-bukan jadi kita tidak menyalahkan rakyat. Mereka takut berlaku yang tidak baik walaupun KKM dah berikan jaminan tiada isu berkaitan anak yang ambil vaksin," kata Ismail Sabri selepas merasmikan Program Usahawan dan Koperasi Keluarga Malaysia di Iskandar Puteri.Beliau mengulas mengenai situasi semasa, sambutan ibu bapa terhadap program PICKids.  Perdana Menteri juga menjelaskan, kerajaan tidak memaksa golongan dewasa menerima suntikan dos penggalak.  Bagaimanapun sambutan setakat ini berjalan lancar.Perkara sama dijangka berlaku bagi PICKids.


JPJ Perlis kesan 101 kes kesalahan berkaitan teknikal dan pengubahsuaian kenderaan

KANGAR, 18 Februari - Jabatan Pengangkutan Jalan (JPJ) Perlis mengesan 101 kes kesalahan berkaitan teknikal dan pengubahsuaian kenderaan dalam Operasi Khas Pengarah bagi Kesalahan Teknikal.

Operasi tiga hari itu bermula 15 Februari hingga semalam.

Pengarah JPJ Perlis, Fatimah Mohamed Ali Piah berkata daripada keseluruhan kes, pihaknya mengeluarkan 63 Notis Saman JPJ (P)22, 18 Notis Larangan Penggunaan Kenderaan atau Notis PG1 dan 20 Notis Arah Periksa Kenderaan.

"Fokus operasi bagi mencegah pelanggaran peraturan lalu lintas yang lebih serius.

"Antaranya kenderaan perdagangan seperti lori yang dikesan mengubah suai bentuk dan peralatan kenderaan bagi membawa muatan secara berlebihan;" kata Fatimah kepada pemberita di sini. Selain itu, kesalahan-kesalahan teknikal lain melibatkan kenderaan persendirian.

Antaranya pengubahsuaian identiti kenderaan, ubah suai bentuk dan peralatan kenderaan tanpa kebenaran dan gagal selenggara kenderaan dengan baik.


Calon SPM positif COVID-19 atau dikuarantin diberi tarikh baharu duduki peperiksaan - Radzi

PUTRAJAYA, 18 Februari - Calon Sijil Pelajaran Malaysia (SPM) 2021 yang disahkan positif COVID-19 atau dalam tempoh kuarantin tidak perlu menduduki kertas peperiksaan pada tarikh ia diadakan.Menteri Kanan Pendidikan, Datuk Dr Radzi Jidin berkata calon berkenaan akan menduduki peperiksaan SPM pada tarikh baharu yang akan dimaklumkan kelak."Sebenarnya dalam pelaksanaan SPM untuk kohort 2020 kita dah ada SOP lengkap, kalau calon tu positif kena dikuarantinkan maka mereka ini tidak perlu menduduki peperiksaan tetapi akan mendudukinya pada tarikh yang akan ditetapkan kemudian."Bagi calon yang sedang menduduki peperiksaan, namun pihak sekolah baru mendapat maklumat yang individu itu positif, calon itu akan diletakkan dalam bilik khas yang disediakan di sekolah berkenaan," katanya dalam sidang media selepas melancarkan Yayasan Didik Negara di sini.Tambahnya, Bagi calon SPM yang menjadi kontak rapat dan perlu dikuarantin juga tidak perlu hadir ke tempat peperiksaan.Bagaimanapun calon perlu mengemukakan pengesahan daripada Kementerian Kesihatan (KKM).


Petunjuk baharu lokasi MH370, MOT sedia bekerjasama dengan ATSB

PUTRAJAYA, 18 Februari - Kementerian Pengangkutan (MOT) sedia bekerjasama dengan Biro Keselamatan Pengangkutan Australia (ATSB) berhubung petunjuk baharu lokasi pesawat MH370 yang hilang.MOT memaklumkan, langkah itu akan dibuat sejurus hasil keputusan daripada penelitian ATSB diperolehi kelak."Kementerian mengambil maklum ATSB sedang meneliti data baharu yang dikeluarkan oleh seorang jurutera aeronautik Britain, Richard Godfrey yang mendakwa terdapat petunjuk baharu dalam mengenal pasti lokasi pesawat MH370," katanya menerusi kenyataan.Menurut MOT, perbincangan lanjut dengan Kerajaan Republik Rakyat China dan Australia juga akan dibuat berdasarkan bukti boleh dipercayai, yang mungkin membawa kepada pencarian baharu."Sama seperti ATSB, MOT tidak boleh mengulas secara terperinci tentang kesahihan penilaian Richard tanpa semakan dan pengesahan pihak ketiga."MOT bersimpati kepada ahli keluarga mangsa serta berpandangan bahawa sebarang bukti baharu yang boleh dipercayai perlu dipertimbangkan dan diteliti sewajarnya," katanya.


Padah letak syarat beli minyak masak, peniaga kedai runcit berdepan tindakan tegas - KPDNHEP

KULIM, 18 Februari - "Perlu membeli barangan keperluan lain terlebih dahulu sebelum dibenarkan membeli minyak masak paket 1 kilogram," kata pemilik sebuah kedai runcit kepada pelanggannya.Namun tindakan tersebut mengundang padah apabila premis di Taman Kenari itu diserbu Kementerian Perdagangan Dalam Negeri dan Hal Ehwal Pengguna (KPDNHEP) Cawangan Kulim, pagi tadi.Ketua Pegawai Penguatkuasa Daerah (KPDNHEP) Cawangan Kulim, Mohd Fazly Edros berkata penyamaran telah dilakukan oleh salah seorang anggota bagi mengetahui adakah terdapat syarat dikenakan kepada pengguna yang ingin membeli minyak masak paket tersebut."Menerusi penyamaran itu, pemilik premis telah mengenakan syarat supaya pengguna perlu membeli barang keperluan lain seperti gula,tepung gandum atau sardin terlebih dahulu sebelum minyak masak paket 1 kilogram yang ada dalam simpanannya boleh dijual kepada pelanggan."Pemeriksaan lanjut mendapati terdapat 70 kilogram minyak masak paket 1 kilogram disimpan dalam kedai runcit tersebut," katanya. Tambahnya, pemilik premis mengaku mengenakan syarat tersebut kerana mendakwa terlalu ramai pelanggan ingin membeli minyak masak paket dengan kuantiti yang banyak.Kes disiasat di bawah Seksyen 19 Akta Kawalan Bekalan 1961 kerana mengenakan syarat tidak sah dalam penjualan barangan kawalan. "Siasatan lanjut masih dijalankan dan kes akan dirujuk kepada Timbalan Pendakwa Raya untuk tindakan lanjut sama ada pemilik akan dikenakan kompaun atau didakwa di mahkamah."Jika sabit kesalahan, boleh didenda tidak melebihi 1 juta ringgit bagi orang perseorangan atau penjara tidak melebihi tiga tahun atau kedua-duanya sekali.Manakala syarikat boleh didenda tidak melebihi 2 juta ringgit," katanya.


Karnival KPT Keluarga Malaysia, lebih 30 universiti, agensi & jabatan sertai program

BATU PAHAT, 18 Februari - Lebih 30 universiti, agensi dan jabatan membuka ruang pameran di Karnival KPT Keluarga Malaysia di Parit Sulung, di sini yang berlangsung selama tiga hari bermula semalam.  Pelbagai penerangan ditawarkan, selain khidmat nasihat penempatan ke universiti, kaunseling dan pembiayaan pengajian tinggi.  Menteri Pengajian Tinggi, Datuk Seri Dr Noraini Ahmad berkata, program antara usaha dan komitmen kerajaan memenuhi kehendak serta keperluan rakyat, terutamanya dalam bidang pengajian tinggi.

Pelbagai pengisian dibawa pada karnival itu, menyedari kepentingan untuk merakyatkan universiti.  "Ini termasuklah semakan syarat khas kemasukan ke IPTA dan ILKA, program-program pengajian yang ditawarkan, panduan permohonan serta khidmat bimbingan dan kaunseling pendidikan. Kita ada juga sediakan kaunter khas berkenaan dengan maklumat pembiayaan pengajian oleh Bahagian Biasiswa, KPT dan juga Perbadanan Tabung Pendidikan Tinggi Nasional (PTPTN), kata Noraini semasa berucap merasmikan Karnival KPT Keluarga Malaysia di sini. 15 syarikat pelbagai industri juga mengadakan pameran kerjaya MyFutureJobs dengan kerjasama PERKESO, yang menawarkan 3,000 peluang pekerjaan.  Pada majlis sama, KPT turut melancarkan Yayasan Sukarelawan Siswa, YSS untuk meningkatkan semangat sukarelawan dan setiakawan dalam kalangan pelajar, serta mempromosi keamanan dunia.  YSS sudah berjaya melaksanakan 48 misi dan melahirkan seribu 481 sukarelawan dari negara-negara ASEAN.


PM mahu KKMM dan Kementerian Kewangan perlu segera muktamadkan konsep jalur lebar 5G - Annuar Musa

PUTRAJAYA, 18 Februari - Perdana Menteri, Datuk Seri Ismail Sabri Yaakob mengarahkan Kementerian Komunikasi dan Multimedia (KKMM) dan Kementerian Kewangan untuk mengemukakan memorandum Jemaah Menteri bagi memuktamadkan konsep dalam soal melaksana jalur lebar 5G, kata Menteri Komunikasi dan Multimedia (KKMM), Tan Sri Annuar Musa menyatakan.

"Ini telah disiapkan dan semalam kedua-dua kementerian (KKMM dan MOF) telah duduk bersama dan muktamadkan draf memorandum yang akan diedarkan kepada beberapa kementerian yang berkaitan untuk mendapatkan pandangan," katanya yang menyasarkan pembentangan memorandum itu dibuat pada minggu pertama Mac ini.Annuar berkata Perdana Menteri telah memberi arahan supaya setiap agensi dan kluster membuat pelaporan kepada Revolusi Perindustrian Keempat Negara (MED4IRN) setiap tiga bulan, termasuk kluster yang dipengerusikannya iaitu Kluster Infrastruktur Digital dan Data."Ini bermakna negara kita meletakkan agenda digital ekonomi dan program 4IR (Revolusi Perindustrian Keempat) serta pelaksanaan MyDIGITAL pada keutamaan yang tinggi," kata Annuar dalam Sidang Media Majlis Apresiasi Sukarelawan Program Operasi Bantu Hingga Selesai (Ops Bahis) di sini.Beliau berkata beberapa kertas cadangan telah dibentangkan pada MED4IRN semalam antaranya berkaitan projek ikonik sebagai dorongan pelaksanaan program ekonomi digital.


RM10.27 juta kompaun dikenakan terhadap majikan abai pekerja

KANGAR, 18 Februari - Sebanyak RM10.27 juta nilai kompaun direkodkan membabitkan kesalahan mengabaikan pekerja oleh majikan sejak setahun iaitu antara Februari tahun lalu sehingga 15 Februari tahun ini.Antara kesalahan dilakukan majikan di bawah Akta Standard Minimum Perumahan, Penginapan dan Kemudahan Pekerja 1990 (Pindaan) 2019 (Akta 446) ialah tiada perakuan penginapan dan masih belum membuat sebarang permohonan kepada Jabatan Tenaga Kerja (JTK) selain kebersihan serta keselamatan tempat tinggal pekerja.Timbalan Menteri Sumber Manusia, Datuk Awang Hashim berkata, kebanyakan kesalahan dilakukan ialah pelanggaran di bawah Seksyen 24D Akta 446 kerana menempatkan pekerja di penginapan tanpa perakuan daripada Ketua Pengarah JTK.Daripada jumlah tersebut, sebanyak RM4.28 juta dikutip melibatkan 1,192 kertas siasatan di bawah Akta 446 berkait pelbagai kesalahan termasuk 135 kes yang telah didakwa di mahkamah melibatkan denda hampir RM1 juta.Katanya, Kesemua tindakan pematuhan itu dilakukan menerusi 40,597 pemeriksaan ke atas majikan yang telah dilaksanakan di 171,420 buah penginapan di seluruh negara.“Selain itu, kesalahan lain ialah tidak mematuhi kehendak minimum atau tidak menyediakan kemudahan asas kepada pekerja mengikut Peraturan 3 dan 4 di bawah Peraturan-peraturan Standard Minimum Perumahan, Penginapan dan Kemudahan Pekerja (Penginapan dan Penginapan Berpusat) 2020.“Hukuman bagi kesemua kesalahan itu boleh dikenakan denda tidak melebihi RM50,000,” katanya dalam sidang media selepas mengetuai Operasi Bersepadu Akta Standard Minimum Perumahan, Penginapan Dan Kemudahan Pekerja yang di jalankan Jabatan Tenaga Kerja (JTK) Perlis di Sekitar negeri ini.Tambahnya, pihaknya turut menerima hampir 14,939 aduan daripada pekerja menerusi aplikasi Working for Workers (WfW) dengan kes gaji tidak dibayar atau lewat dibayar sebanyak 4,661 kes.Manakala aduan terhadap majikan melakukan pemotongan upah tanpa mengikut prosedur yang ditetapkan ialah sebanyak 1,394 kes.


Konsep Keluarga Malaysia pastikan akses kepada pendidikan tinggi dirasai semua lapisan masyarakat - Perdana Menteri

BATU PAHAT, 18 Februari- Pendidikan merupakan agenda penting bagi mengubah sesuatu keluarga, kaum dan individu, yang dijadikan agenda utama kerajaan sejak dahulu.  Ia perlu menjadi keutamaan, selari dengan nilai Keluarga Malaysia, iaitu menerapkan budaya ilmu dalam masyarakat dan keluarga.  Perdana Menteri, Datuk Seri Ismail Sabri Yaakob berkata, pelbagai inisiatif dilaksana kerajaan, antaranya biasiswa MARA yang ditanggung sepenuhnya oleh kerajaan, membolehkan pelajar melanjutkan pelajaran ke luar negara, sekali gus membolehkan masyarakat pelbagai latar belakang memperoleh pekerjaan yang mereka mahukan.  Selain Program Pembangunan Siswa Sulung Keluarga Malaysia, SULUNG, yang fokus kepada pelajar B40.  "Kerajaan mengetengahkan nilai kebersamaan menerusi konsep Keluarga Malaysia dan dalam konteks pengajian tinggi." "Nilai ini diterjemahkan menerusi pelbagai bentuk inisiatif, Ia bagi memastikan akses kepada pendidikan tinggi dapat dirasai oleh semua lapisan masyarakat, terutamanya dalam kalangan keluarga B40," kata Ismail Sabri.  Beliau berucap demikian semasa merasmikan Karnival KPT Keluarga Malaysia di Batu Pahat, Johor.

Tambahnya, kerajaan membantu memastikan pelajar mendapat pekerjaan selepas tamat pengajian, menerusi pelbagai program peningkatan kerjaya Kementerian Pengajian Tinggi, antaranya PENJANA KPT-CAP, PENJANA KPT-PACE, dan GetHired@KPT.  KPT bekerjasama dengan Kementerian Sumber Manusia melalui PERKESO melaksanakan program MYFutureJobs, yang menawarkan 63,990 jawatan kosong di Johor melalui portal MYFutureJobs.  Inisiatif-inisiatif ini diharap akan membantu mengurangkan kadar pengangguran di Malaysia kepada paras bawah 4.2%.


SIRIM bantu pengusaha IKS terjejas COVID-19

KULAI, 18 Februari- SIRIM Berhad (SIRIM) membantu 30 pengusaha Industri Kecil dan Sederhana (IKS) terjejas pandemik, menerusi Program Peningkatan Persembahan Produk Usahawan B40, sejak 30 Ogos 2021.  Bantuan melibatkan pembangunan jenama, pelabelan, kandungan nutrisi, bahan promosi, serta kursus asas pemasaran digital.  Menteri Kanan Perdagangan Antarabangsa dan Industri (MITI), Datuk Seri Mohamed Azmin Ali berkata, inisiatif tersebut akan diteruskan kepada usahawan lain, bagi membolehkan mereka bersaing di peringkat serantau, seterusnya global.  "Secara ringkasnya saya katakan sini, SIRIM,MITI, akan terus membantu usahawan dan industri sama ada mikro, kecil atau sederhana, untuk segera meneruskan aktviti perniagaan mereka, dan kita meletakkan satu harapan yang tinggi," kata Azmin. Selepas tamat program, usahawan terlibat akan menerima reka bentuk logo, serta perlabelan dan pembungkusan makanan lengkap dengan fakta nutrisi yang menepati Akta Pemakanan.  Beliau berkata demikian selepas mengunjungi salah satu peserta program terbabit, Anak Bapak Maju Enterprise, Senai di sini.  Nilai eksport negara mencatatkan RM1.24 trillion, pada tahun lalu, sekali gus membuktikan pasaran produk tempatan menerima manfaat daripada pembukaan sempadan negara.  Ia juga merupakan penanda aras, bahawa kualiti produk tempatan dapat memenuhi piawaian antarabangsa.


Polis tahan lelaki 'wheelie' sambil bawa anak

JOHOR BAHRU, 18 Februari- Tindakan seorang lelaki menunggang motosikal secara berbahaya sambil membonceng kanak-kanak perempuan dipercayai anaknya seperti yang tular di media sosial, Selasa lalu membawa padah selepas dia ditahan polis petang semalam.  Dia yang berusia 20an itu, turut dikenakan tiga saman atas kesalahan nombor pendaftaran, cukai jalan tamat tempoh dan tidak memakai topi keledar.  Ketua Polis Daerah Johor Bahru Utara, Asisten Komisioner Rupiah Abd Wahid memaklumkan, siasatan mendapati suspek melakukan aksi "wheelie" terbabit, bagi meraih perhatian warganet.  Aksi tersebut dirakam oleh rakan suspek, sebelum dimuat naik ke akaun Facebooknya.  Turut dirampas, sebuah motosikal yang digunakannya dalam video terbabit.  Kes disiasat mengikut Seksyen 42 Akta Pengangkutan Jalan 1987.


Ali Puteh diperintah bayar RM60,000 kepada kakak ipar

KUALA LUMPUR, 18 Februari- Mahkamah Sesyen Kuala Lumpur memutuskan pelawak, Ali Puteh untuk membayar ganti rugi RM60,000 kepada kakak iparnya, Nor Hidayah terhadap kes saman fitnah.Keputusan itu diputuskan oleh Hakim, Zulqarnain Hassan pagi tadi.Wakil Peguam Nor Hidayah, Mohamed Ibrahim Mohamad berkata, Hakim menolak tuntutan keluarga Allahyarham Abam Bocey pada 10 Februari 2020 dengan kos.Dalam pada itu, peguam mewakili Ali Puteh memaklumkan, akan membuat rayuan kes ini ke Mahkamah Tinggi.

Dua tahun lalu, Balu Allahyarham Abam Bocey telah memfailkan saman terhadap Ali sekeluarga berjumlah RM900,000 berhubung kenyataan yang dibuat pelawak itu di akaun Instagramnya yang antara lain menggambarkan dirinya seorang yang tidak bertanggungjawab.


Bekalan paracetamol berkurang di pasaran

KUALA LUMPUR, 18 Februari- Bekalan paracetamol, ubat yang lazimnya digunakan bagi melegakan demam dan sakit kepala, dilaporkan mengalami kekurangan dan agak sukar didapati di farmasi komuniti dan kedai serbaneka di ibu negara serta beberapa tempat lain. Menerusi tinjauan di premis farmasi komuniti baru-baru ini, bahagian rak yang mempamerkan bekalan ubat berkenaan, terutamanya sebuah cap dagang terkemuka, didapati kosong berikutan permintaan tinggi daripada pengguna lebih-lebih lagi ketika angka kes COVID-19 yang semakin tinggi sejak kebelakangan ini.Perkara itu juga dipercayai berpunca daripada pembelian meningkat sebagai persediaan mengurangkan kesan sampingan seperti demam, sakit sendi dan sakit kepala selepas menerima suntikan dos penggalak, demikian menurut beberapa pegawai farmasi yang ditemui.Presiden Persatuan Farmasi Malaysia (MPS) Amrahi Buang yang turut mengesahkan perkara itu berkata menerusi maklumat diterimanya, masalah kekurangan paracetamol terutamanya melibatkan cap dagang terkemuka itu tidak hanya berlaku di ibu negara, tetapi juga di beberapa negeri lain.Jelasnya, perkara itu sudah berlaku sejak beberapa bulan lepas berikutan pembelian yang agak tinggi ketika musim pandemik COVID-19, selain mungkin turut berkaitan dengan isu logistik membabitkan pengilang dan pengedar bagi ubat berkenaan. “Saya dapat info daripada rakan-rakan di seluruh negara, kekurangan ini sudah berlaku beberapa bulan, mungkin boleh dapatkan maklumat daripada syarikat berkaitan sama ada perkara ini berlaku di peringkat pengilangan atau pengedaran.“Sebab semua yang terlibat dengan pembuatan sama ada melibatkan ramuan bahan, atau peringkat pembungkusan dan logistik akan mempengaruhi ketersediaan stok di seluruh negara,” katanya. - BERNAMA


Pharmaniaga catat keuntungan hasil jualan vaksin Sinovac

KUALA LUMPUR, 18 Februari- Pharmaniaga merekodkan keuntungan bersih yang lebih tinggi iaitu RM172 juta bagi tahun kewangan berakhir 31 Disember 2021.Ini berbanding RM27.49 juta yang dicatatkan pada tahun kewangan 2020.Melalui kenyataan, Pharmaniaga berkata perolehan syarikat itu juga meningkat 77%kepada RM4.8 bilion.Jelasnya, jualan vaksin COVID-19 Sinovac kepada Kementerian Kesihatan dan sektor swasta merupakan sumbangan besar kepada pertumbuhan perolehan itu.Ini menjadikan pertumbuhan lebih kukuh oleh konsesi, bukan konsesi dan perniagaan kumpulan itu di Indonesia.Syarikat farmaseutikal itu akan terus meningkatkan kecekapan operasi sekaligus membina portfolio produknya yang semakin meningkat.Langkah itu bagi memperluas kedudukannya di peringkat global serta memanfaatkan peningkatan penggunaan kapasiti melalui perniagaan pembuatan kontrak.


Ebit Lew didakwa atas 11 pertuduhan gangguan seksual

TENOM, 18 Februari - Ebit Irawan Ibrahim Lew atau lebih dikenali Ebit Lew, 38, didakwa ke Mahkamah Majistret Tenom hari ini atas 11 pertuduhan berkaitan kes gangguan seksual terhadap seorang perempuan, kata Pengarah Jabatan Siasatan Jenayah Bukit Aman, Datuk Seri Abd Jalil Hassan.

"Ebit Lew dituduh di bawah Seksyen 509 Kanun Keseksaan kerana membuat penghantaran gambar dan perkataan lucah dengan maksud mengaibkan kehormatan seseorang melalui aplikasi Whatasapp.

"Kesemua pertuduhan adalah bagi kesalahan yang didakwa berlaku di daerah Tenom dan semenanjung antara bulan Mac 2021 hingga Jun 2021 melibatkan mangsa berumur 21 hingga 40 tahun," katanya dalam sidang media di sini.

"Majistret Nur Asyraf Zolhani kemudian menetapkan 20 hingga 23 April depan sebagai tarikh sebutan semula kes.

"Tertuduh dibenarkan ikat jamin RM1,000 bagi setiap pertuduhan dengan dua penjamin," katanya.

Pendakwaan dikendalikan Pengarah Pendakwaan Jabatan penguam Negeri Sabah, Muhamad Ilmami Datuk Ahmad, manakala tertuduh diwakili peguam Mohamed Zairi Zainal Abidin.

Menurutnya, jika disabitkan kesalaham tertuduh boleh dihukum dengan hukum penjara sampai lima tahun atau dengan denda atau dengan kedua-duanya.

Orang ramai dinasihatkan agar tidak membuat sebarang spekulasi dan provokasi bagi memastikan prosiding perbicaraan berjalan dengan lancar.

Kira-kira jam 9 pagi tadi Ebit Lew tiba di Mahkamah Litar di Pejabat Daerah Tenom dengan menaiki sebuah Toyota Vellfire yang ditemani sekumpulan individu lain.Perkarangan Pejabat Daerah Tenom turut dikawal polis sejak awal pagi dan petugas media juga tidak dibenarkan untuk mengambil gambar di perkarangan.

Pada 3 Februari lalu, polis mengesahkan kertas siasatan terhadap Ebit di peringkat akhir sebelum diserahkan kepada Pejabat Peguam Negara untuk pendakwaan.Polis membuka kertas siasatan terhadap Ebit Lew susulan menerima laporan daripada beberapa individu mendakwa dia melakukan gangguan seksual.Susulan itu, polis bertindak membuka kertas siasatan di bawah Seksyen 509 Kanun Keseksaan, Seksyen 14 Akta Kesalahan-Kesalahan Kecil 1955 serta Seksyen 23 Akta Komunikasi dan Multimedia 1998.


"Ingatkan masih moratorium” antara alasan tidak perbaharui lesen, cukai jalan

IPOH, 18 Februari- “Eh, ingat masih moratorium!” Antara alasan yang diberikan pengguna jalan raya sewaktu disaman dalam Operasi Bersepadu Kenderaan Perdagangan di Plaza Tol Ipoh Utara (arah selatan) semalam.Pengarah Jabatan Pengangkutan Jalan (JPJ) Perak Mohammad Yusoff Abustan berkata, dalam operasi itu sebanyak 159 kesalahan dicatatkan termasuk tidak memperbaharui lesen memandu selain cukai jalan tamat tempoh dengan alasan moratorium yang sebenarnya tamat pada 31 Dis 2021."Ada antara pengguna jalan raya memberi alasan pelepasan moratorium kononnya akibat kesibukan rutin harian sehingga lupa untuk memperbaharui lesen memandu dan cukai jalan tamat tempoh," katanya dalam sidang media pada operasi tersebut yang berakhir 12:00 tengah malam tadi.Susulan itu, beliau menasihati pengguna jalan raya untuk sentiasa memeriksa lesen memandu lebih-lebih lagi menjelang ulang tahun kelahiran yang biasanya tamat tempoh pada hari tersebut."Kalau sudah terlepas tempoh, perbaharui lesen di mana-mana cawangan JPJ berdekatan, di pejabat pos dan MyEG Services Sdn Bhd (MyEG) selain kios perkhidmatan di beberapa lokasi seperti di JPJ Ipoh, Taiping, Manjung, Tapah dan Teluk Intan," katanya.Dalam operasi itu, antara kesalahan lain yang direkodkan adalah berkaitan dadah dan juga imigresen termasuk penangkapan seramai lima pendatang tanpa izin.Operasi bersepadu itu membabitkan 96 kekuatan anggota dan pegawai daripada pelbagai agensi seperti Unit Penguatkuasa Lebuhraya (UPLR), Polis Diraja Malaysia (PDRM), Agensi Antidadah Kebangsaan (AADK), Jabatan Imigresen Malaysia, Jabatan Pendaftaran Negara (JPN) dan kakitangan Projek Lebuhraya Utara-Selatan (PLUS) selain JPJ. -BERNAMA


Cadangan MPN mengenai pembukaan semula sempadan hasil persetujuan bersama - Muhyiddin

PONTIAN, 18 Februari- Cadangan Majlis Pemulihan Negara (MPN) mengenai pembukaan semula sempadan dibuat hasil persetujuan bersama dan bukannya keputusan sendiri, kata Pengerusinya, Tan Sri Muhyiddin Yassin. Bekas Perdana Menteri itu berkata, cadangan tersebut telah dipersetujui secara bersama oleh ahli-ahli majlis berkenaan dalam mesyuarat MPN yang dipengerusikan beliau baru-baru ini.Muhyiddin berkata, pembukaan sempadan itu amat penting bagi merancakkan kembali ekonomi negara terutamanya sektor perniagaan dan pelancongan.Justeru, beliau berharap agar Perdana Menteri, Datuk Seri Ismail Sabri Yaakob bersetuju dengan cadangan majlis itu untuk membuka semula sempadan negara seawal 1 Mac ini.“Maka, kita buat keputusan atas nama MPN supaya kerajaan boleh ambil tindakan segera buka sempadan,” katanya ketika berucap pada majlis Resepsi Tahun Baharu Cina Perikatan Nasional malam tadi.Turut hadir, Presiden Gerakan yang juga Ahli Dewan Negara, Senator Datuk Dominic Lau Hoe Chai dan Menteri Kanan Perdagangan Antarabangsa dan Industri, Datuk Seri Mohamed Azmin Ali yang juga Ketua Penerangan PN.Awal Februari lepas, MPN mengesyorkan kerajaan membuka sepenuhnya sempadan negara seawal 1 Mac ini, namun cadangan itu belum dibincangkan di peringkat Kabinet.Semalam, Mohamed Azmin berkata, Kementerian Kesihatan dijangka mengemukakan cadangan mengenai pelaksanaan dan prosedur operasi standard (SOP) pembukaan sempadan kepada jemaah menteri dalam masa terdekat, sebelum memutuskan tarikh pembukaannya.


KKM dijangka kemuka cadangan SOP pembukaan sempadan dalam tempoh terdekat

JOHOR BAHRU, 17 Februari - Kementerian Kesihatan dijangka mengemukakan cadangan mengenai pelaksanaan dan prosedur operasi standard (SOP) pembukaan sempadan kepada Jemaah Menteri dalam tempoh terdekat, termasuk tarikh pembukaan.

Menteri Kanan Perdagangan Antarabangsa dan Industri, Datuk Seri Mohamed Azmin Ali berkata perkara itu sedang diteliti, dengan KKM terus memantau situasi semasa penularan COVID-19.

"Kita tidak mahu situasi yang mana penggunaan katil ICU meningkat semula. Sekarang ini penggunaan ICU rendah dan kita mahu kekalkan trend itu selamanya kerana tidak mahu membebankan sektor kesihatan," kata Azmin selepas majlis ‘Bicara Memperkasa Ekonomi Bersama Pemain Industri dan IKS Skudai’, di sini.Kata beliau, sekiranya sempadan dibuka, kerajaan tetap mahukan supaya pematuhan SOP dikekalkan.


Isu kualiti meragukan kit saringan kendiri COVID-19 akan ditangani

PUTRAJAYA, 17 Februari - Kementerian Kesihatan akan mengendalikan ujian terhadap kit saringan kendiri COVID-19 di pasaran yang dikesan mempunyai kualiti dan ketepatan meragukan.Menterinya, Khairy Jamaluddin mengakui pihak kementerian mengambil maklum tentang rungutan dan aduan orang ramai terhadap ralat keputusan apabila membuat saringan menggunakan kit saringan kendiri yang dijual di pasaran.

Sehubungan itu, katanya, Pihak Berkuasa Peranti Perubatan (MDA) diarahkan supaya memanggil semua pembekal kit ujian kendiri bagi meneliti isu berkenaan."Memang kita ambil maklum mengenai keraguan terhadap kit saringan kendiri menggunakan sampel air liur yang dijual di pasaran kerana dikatakan memberi keputusan negatif palsu."Sehubungan itu, saya arahkan MDA supaya menyampaikan saranan kepada pembekal untuk meminta maklumat jaminan kualiti daripada pengilang atau pengeluar kit saringan."Mereka juga harus semak sama ada proses jaminan kualiti bagi setiap produk kit saringan kendiri itu dibuat dari semasa ke semasa."Pada ketika ia diluluskan MDA, ketepatan mungkin 99% tetapi kadar itu mungkin merosot dalam tempoh tertentu," katanya dalam sidang media, di sini, hari ini.Susulan peningkatan kes harian, pelbagai pihak mula meluahkan rungutan apabila kit saringan kendiri yang dibeli di pasaran memberi keputusan ujian meragukan.Keputusan yang dikhuatiri negatif palsu itu dikaitkan dengan sesetengah jenama kit ujian kendiri, sekali gus mencetuskan kebimbangan orang ramai mengenai risiko jangkitan COVID-19 tanpa sedar dalam kalangan anggota masyarakat.Khairy berkata, hasil tindakan MDA menangani isu tersebut akan dimaklumkan kepada umum selepas keseluruhan proses selesai.


Gelembung Pelancongan Antarabangsa Langkawi Dilanjutkan Sehingga Sempadan Negara Dibuka

KUALA LUMPUR, 17 Februari - Gelembung Pelancongan Antarabangsa Langkawi (LITB) dilanjutkan sehingga sempadan negara dibuka dengan prosedur operasi standard (SOP) yang dikemas kini, berkuat kuasa semalam, 16 Februari. Keputusan itu dicapai dalam Mesyuarat Kuartet Menteri COVID-19 pada 8 Februari lepas.Kenyataan Menteri Pelancongan, Seni dan Budaya, Datuk Seri Nancy Shukri memaklumkan, antara SOP yang dikemas kini ialah pelancong yang telah menerima dos penggalak dibenarkan keluar dari Pulau Langkawi pada hari kelima jika ujian RT-PCR pada hari keempat negatif.

"Selain itu, kanak-kanak berusia 12 tahun ke bawah boleh melancong bersama-sama ibu bapa masing-masing yang telah divaksin tanpa perlu menunjukkan bukti vaksinasi'."Penerbangan masuk melalui klia2 juga dibenarkan bermula 22 Februari ini."SOP berkenaan mula berkuat kuasa semalam dan akan menjadi penanda aras SOP pembukaan sempadan," menurut kenyataan itu.SOP yang telah dikemas kini itu, diharap disambut baik pelancong antarabangsa yang berhasrat ke Malaysia melalui LITB.


Isu MARA: SPRM dalam fasa akhir lengkapkan siasatan

KUALA LUMPUR, 17 Februari- Suruhanjaya Pencegahan Rasuah Malaysia (SPRM) dalam fasa akhir melengkapkan siasatan melibatkan lima pegawai kanan Majlis Amanah Rakyat (MARA) didakwa terlibat dalam isu integriti.Timbalan Ketua Pesuruhjaya (Operasi) SPRM, Datuk Seri Ahmad Khusairi Yahaya berkata siasatan telah 99 peratus siap, dan akan diserahkan kepada Bahagian Perundangan dan Pendakwaan suruhanjaya, selain Timbalan Pendakwa Raya bagi tindakan lanjut.SPRM dalam masa sama katanya sedang menyiasat berhubung dakwaan penyalahgunaan kad kredit korporat MARA Corporation (MARA Corp). "Fokusnya kita tengoklah, dari segi yang pertama kepada aspek terma rujukan penggunaan kad kredit terbabit, sama ada boleh digunakan untuk tujuan peribadi atau rasmi dalam siasatannya, dan kesimpulan keseluruhan berkenaan siasatan itu akan dibuat tidak lama lagi," katanya.Beliau berkata demikian dalam sidang media selepas majlis Pelancaran Program Excel ‘Corporate Liability and Organizational Anti-Corruption Plan’, di ibu negara.Pada 5 Februari lepas, SPRM mengesahkan menerima satu laporan berhubung dakwaan isu integriti melibatkan beberapa pegawai kanan MARA, yang sedang disiasat secara dalaman oleh agensi itu sebelum menyerbu dan merampas beberapa dokumen daripada MARA, MARA Corp dan sebuah syarikat setiausaha korporat pada 7 Februari lalu.


22 daripada 42 kes kematian yang dilapor berkaitan AEFI bukan disebabkan dos penggalak

KUALA LUMPUR, 17 Februari - 22 daripada 42 kes kematian yang dilapor berkaitan Kesan Sampingan Susulan Imunisasi (AEFI), bukan berpunca daripada pengambilan dos penggalak vaksin COVID-19.

Demikian ditegaskan Pengarah Bahagian Regulatori Farmasi Negara (NPRA), Dr Roshayati Mohamad Sani dalam sidang media di Putrajaya, petang tadi.Beliau berkata 22 kes kematian yang dilaporkan itu tiada kaitan dengan dos penggalak.Manakala 20 lagi aduan AEFI yang diterima masih dalam siasatan.Sementara itu, Ketua Jabatan Forensik Hospital Sultanah Bahiyah Alor Setar, Dr Mohd Suhani Mohd Noor berkata setiap kes kematian perlu diteliti menerusi bedah siasat bagi mengenal pasti punca sebenar kematian.

"Ingin ditegaskan di sini kematian AEFI adalah kematian setelah seseorang menerima vaksin. Ia tidak bermaksud bahawa kematian tersebut adalah disebabkan vaksin yang berkenaan. "Dengan itu sudah pasti kematian AEFI perlu disiasat dengan telus dan teliti berdasarkan bukti yang ada sebelum semua keputusan dapat ditentukan sama ada kematian tersebut memang disebabkan vaksin atau tidak," kata Dr Mohd Suhani ketika ditemu bual RTM.


Beg sandang peniaga terjatuh sungai dijumpai

BESUT, 17 Februari - Operasi mencari dan menyelamat seorang peniaga yang dilaporkan hilang selepas pacuan empat roda dipandunya terjunam ke dalam Sungai Tembila, di sini diperluas. Penolong Pengarah Operasi Jabatan Bomba dan Penyelamat Terengganu, Muhammad Basri Kamarazaman berkata radius pencarian diperluas lebih lima kilometer melibatkan 60 kekuatan daripada pelbagai agensi. Menurutnya, operasi hari ini turut memperoleh petunjuk baharu dengan penemuan beg sandang mangsa pada pukul 12 tengah hari."Beg sandang itu ditemukan pada jarak empat kilometer dari lokasi kereta mangsa terjunam."Operasi mencari dan menyelamat akan diteruskan menerusi teknik pencarian di permukaan serta tebing sungai," katanya ketika ditemui di lokasi kejadian. Dalam kejadian kira-kira pukul 6.00 pagi semalam kenderaan dinaiki Shukri Wahab, 52, bersama isteri Azizah Mohamad Yusof, 51, dipercayai hilang kawalan lalu terjunam ke dalam Sungai Tembila.Bagaimanapun, Azizah berjaya diselamatkan selepas tersangkut dan bergayut pada pokok di tepi sungai.


Bantuan bencana RM5.6 juta kepada 455 penternak terjejas banjir

KUANTAN, 17 Februari - Sebanyak RM5.6 juta diperuntukkan bawah Program Pembangunan Semula Projek Agromakanan (PPSPA) bagi membaik pulih infrastruktur penternakan yang terjejas akibat bencana banjir.Timbalan Menteri Pertanian dan Industri Makanan II, Datuk Dr Nik Muhammad Zawawi Salleh berkata, kerugian akibat banjir yang melanda 9 negeri sehingga 31 Januari lalu dianggarkan berjumlah RM11.68 juta.Ia melibatkan 455 penternak berdaftar di Selangor, Sabah, Pulau Pinang, Melaka, Johor, Kedah, Negeri Sembilan, Pahang dan Kelantan.Bantuan yang disediakan termasuk sumbangan haiwan ternakan, membaiki kerosakan, bantuan makanan dan vitamin."Kerajaan tidak mampu untuk bagi 100 peratus, kerana sangat besar tetapi sebahagian daripadanya kerajaan cuba pulihkan semula kerana terdapat mereka yang semua rosak tapi kerajaan bagi peruntukan tersebut untuk mereka mampu berdiri balik bangun balik dalam industri ini", kata Dr Nik Muhammad selepas lawatan kerja ke ladang penternak terjejas banjir di Kampung Pandan 2, di sini.Beliau menyeru penternak yang belum berdaftar dengan Jabatan Perkhidmatan Veterinar (JPV) agar berbuat demikian sebelum 28 Februari bagi memudahkan mereka mendapatkan bantuan.


SKMM diarah berhubung dengan SRBN, tangani masalah kelajuan internet

KUALA LUMPUR, 17 Februari- Suruhanjaya Komunikasi dan Multimedia Malaysia (SKMM) diarahkan berhubung dengan Sarawak Rural Broadband Network (SRBN) bagi menangani masalah kelajuan internet. Menteri Komunikasi dan Multimedia, Tan Sri Annuar Musa berkata arahan diberi susulan tular isu mengenai seorang pemuda di Sarawak berdepan kesukaran menjalani temu duga dalam talian disebabkan masalah berkenaan.Menerusi hantaran di Twitternya, beliau memaklumkan amat bersimpati dengan apa yang dihadapi pemuda berkenaan."Saya amat bersimpati dengan apa yang beliau harus lalui, namun kagum dengan ketabahan beliau. Rangkaian internet tersebut adalah di bawah seliaan Sarawak Rural Broadband Network (SRBN),” menurut hantaran itu.Media melaporkan Frank Steward Panting Sa, 19 dari Pakan,Sarawak terpaksa mendaki Bukit Kelingkang selama dua jam untuk mendapatkan kelajuan internet bagi menghadiri temu duga Universiti Pendidikan Sultan Idris (UPSI), Perak secara dalam talian.Menurut laporan itu, kawasan tempat tinggal pemuda tersebut di penempatan rumah panjang Rumah Suing di Teberu, Ulu Kemalih dilengkapi Wifi Sarawak Linking Urban, Rural and Nation (Saluran), namun ia tidak dapat memenuhi keperluan data bagi sesi temu duga itu.


LABUAN, 17 Februari - Dua sistem siren Tsunami baharu dibangunkan di Labuan, mengukuhkan lagi Sistem Amaran Awal Tsunami Nasional Malaysia (SAATNM) di wilayah itu. Pengarah Jabatan Meteorologi Labuan, Norasmawati Shahla berkata ini sekali gus meningkatkan tahap kesiapsiagaan menangani bencana Tsunami."Sistem siren Tsunami ini juga untuk mewujudkan kesedaran awam mengenai amaran awal yang dikeluarkan sekiranya berlaku bencana. Jika terjadi, orang ramai dinasihat sentiasa peka dengan bunyi siren amaran tersebut serta berpindah ke tempat yang lebih tinggi dan selamat," katanya.  Beliau ditemui selepas proses pengujian sistem siren tersebut di Masjid Al-Muttakin Kampung Kerupang. Hadir sama proses pengujian itu beberapa pegawai dan anggota polis, pihak Jabatan Bomba dan Penyelamat, Angkatan Pertahanan Awam dan Perbadanan Labuan.  Norasmawati memaklumkan, satu lagi sistem siren baharu itu ditempatkan di Masjid Al-Muzakirullah Kampung Lubok Temiang.  Kini terdapat tiga sistem siren Tsunami di Labuan, termasuk di Balai Bomba Layang-Layangan.  Tambahnya, satu lagi sistem siren dirancang dibangunkan di kawasan bandar iaitu di Menara Perbadanan Labuan.


KLIA dinobat penyedia perkhidmatan terbaik dunia

KUALA LUMPUR, 17 Februari - Lapangan Terbang Antarabangsa KL (KLIA) dinobat sebagai penyedia perkhidmatan terbaik dunia, melalui kaji selidik Kualiti Perkhidmatan Lapangan Terbang (ASQ) bagi suku keempat 2021.Keputusan itu diumumkan baru-baru ini oleh Majlis Lapangan Terbang Antarabangsa yang bertanggungjawab menetapkan penanda aras kepada lapangan terbang terbaik dunia dari segi kepuasan keseluruhan penumpang berhubung keselamatan, kemudahan, perkhidmatan dan kebersihan terminal.

Melalui kenyataan, Malaysia Airports menyatakan kedudukan pertama yang diperoleh dicapai bersama sembilan lapangan terbang antarabangsa lain dalam kategori sama.

"Kategori itu meliputi lapangan terbang yang menerima penumpang lebih 40 juta penumpang setahun, yang mencatatkan skor sempurna 5.00 dalam kaji selidik global berkenaan," menurut kenyataan itu.

Pencapaian terkini KLIA antaranya memberikan jaminan tambahan kepada penumpang tentang komitmen berterusan lapangan terbang berkenaan untuk meningkatkan perkhidmatan, di sebalik prosedur operasi standard (SOP) perjalanan yang ketat bagi membendung pandemik COVID-19.

"Bulan lalu, Malaysia Airports merekodkan sejumlah 2.7 juta pergerakan penumpang di rangkaian lapangan terbang tempatannya, manakala aset di Turki, Lapangan Terbang Antarabangsa Istanbul Sabiha Gokcen (ISG) mencatatkan pergerakan dua juta penumpang," katanya.


ZPP serah van jenazah kepada enam masjid

PULAU PINANG, 17 Februari - Zakat Pulau Pinang (ZPP) hari ini menyerahkan sumbangan enam buah van jenazah kepada enam buah masjid di negeri ini. Ketua Pegawai Eksekuif ZPP, Amran Hazali berkata kesemua sumbangan melibatkan dana berjumlah RM872,000.Sumbangan merupakan salah satu jenis bantuan zakat bawah asnaf fisabilillah bertujuan membantu memudahkan pengurusan jenazah orang Islam. "Ini sekali gus menunjukkan komitmen ZPP untuk terus memberikan khidmat yang terbaik kepada umat Islam di Pulau Pinang, khususnya supaya sebarang kekurangan atau keperluan yang diperlukan oleh masjid dapat kita bantu hasil daripada sumbangan pembayar zakat di negeri ini," katanya ketika ditemui selepas majlis penyerahan van jenazah di Masjid Daerah Seberang Perai Tengah, di sini. Sementara itu, Yang Dipertua Majlis Agama Islam Negeri Pulau Pinang, Datuk Ir Ahmad Zakiyuddin Abdul Rahman berharap pemberian van jenazah tersebut dapat melancarkan kerja-kerja pengurusan jenazah di masjid tersebut atau masjid berdekatan."Penyerahan van Insya-Allah diharap melancarkan dan memudahkan lagi pengurusan jenazah di masjid-masjid ini. Kita faham masjid-masjid ini mungkin sudah mempunyai van jenazah tetapi ada kala tidak mencukupi, jadi ini boleh memudahkan pengurusan jenazah di kariah masjid tersebut dan juga masjid yang berdekatan," katanya.


Konvokesyen UUM patuh SOP, hanya pelajar dibenarkan berada dalam dewan

SINTOK, 17 Februari- Majlis Konvokesyen ke 33, Universiti Utara Malaysia, UUM yang dijadual pada pertengahan bulan Mac ini akan dilaksanakan mengikut Prosedur Operasi Standard, SOP yang ditetapkan Majlis Keselamatan Negara dan Kementerian Kesihatan Malaysia. Seramai 5,795 graduan bakal diraikan pada Majlis Konvokesyen Ke-33 yang akan berlangsung selama tujuh hari bermula 13 hingga 19 Mac ini di Dewan Mu’adzam Shah, UUM.Naib Canselor UUM, Profesor Dr Haim Hilman Abdullah berkata, pihaknya melakukan beberapa perubahan dan penambahbaikan bagi memastikan kelancaran majlis dan selari dengan SOP yang telah ditetapkan. Antaranya, hanya pelajar sahaja akan berada di dalam dewan konvokesyen dan tiada ibu bapa atau waris bersama mereka."Dari segi penyerahan skrol ijazah tidak ada sentuhan fizikal, tetapi diletakkan di meja atau dulang untuk diambil oleh pelajar.""Jadi kita minimumkan kontak itu sebaik mungkin dan masa yang sama juga kita juga pada dasarnya tidak mengundang jumlah yang besar kepada tetamu luar, melainkan dif-dif kehormat tertentu sahaja dan juga barisan yang berada di pentas pada ketika itu dikurangkan agar penjarakan sosial dapat dilakukan sebaik mungkin," kata Dr Haim.

( Prof. Dr Haim dalam sidang media di Sintok)

Bercakap di Sintok, beliau berkata, konvokesyen kali ini meraikan graduan yang menamatkan pengajian pada tahun 2020 dengan melibatkan 13 sesi iaitu 4,360 orang bagi Sarjana Muda dan 1,165 orang bagi pascasiswazah.  Daripada jumlah itu, 5,383 merupakan graduan tempatan dan 412 adalah graduan antarabangsa.  Sultan Kedah yang juga Tuanku Canselor UUM, Al Aminul Karim Sultan Sallehuddin Ibni Almarhum Sultan Badlishah, akan menyampaikan titah ucapan secara dalam talian pada sesi pertama Majlis Konvokesyen Ke-33.  Profesor Dr Haim Hilman turut menjelaskan, pihaknya sedia mempertimbangkan semula pelaksanaan majlis konvokesyen sekiranya kes COVID-19 semakin meruncing.  Namun ia bergantung kepada nasihat MKN dan pihak yang berautoriti.


Lapan sekolah diarah tutup, 21 kluster aktif berkait pendidikan di Negeri Sembilan

SEREMBAN, 17 Februari- Sebanyak 21 kluster aktif berkaitan pendidikan dilaporkan di Negeri Sembilan setakat 15 Februari dengan lapan buah sekolah yang telah diarahkan tutup.Menurut Menteri Besar, Datuk Seri Aminuddin Harun, lapan buah sekolah itu diarah tutup berdasarkan penilaian risiko yang dilakukan oleh Pejabat Kesihatan Daerah bagi tujuan pengesanan kontak rapat, isolasi, sanitasi dan mitigasi.Penutupan tersebut melibatkan lima Sekolah Kebangsaan serta tiga Sekolah Menengah dan ia akan dibuka semula secara berperingkat.

(Datuk Seri Aminuddin Harun, dalam satu sidang media di Seremban)

"Hasil penelitian pola penularan kes COVID-19 di sekolah kebanyakan bersifat sporadik dan tidak ada dapatan substentik yang menunjukkan punca penularan adalah disebabkan ketidakpatuhan atau pelanggaran sop di sekolah yang terlibat"Beliau yang ditemui di Seremban memaklumkan, pemerhatian dan pemantauan oleh Jabatan Pendidikan Negeri Sembilan mendapati tahap pematuhan SOP di sekolah adalah memuaskan selaras dengan Garis Panduan Pengurusan dan Pengoperasian Sekolah 3.0 yang ditetapkan oleh Kementerian Pendidikan.


Terma “Premier” akan digunakan secara rasmi setelah RUU Perlembagaan Negeri Sarawak (Pindaan) 2022 diwartakan

KUCHING, 17 Februari- Terma “Premier” bagi menggantikan gelaran Ketua Menteri Sarawak hanya akan digunakan secara rasmi setelah Rang Undang-Undang Perlembagaan Negeri Sarawak (Pindaan) 2022 diwartakan.  Menurut Menteri Pelancongan, Industri Kreatif dan Seni Persembahan Sarawak, Dato Sri Abdul Karim Rahman Hamzah, perkara tersebut perlu terlebih dahulu dibentangkan kepada Yang di-Pertua Negeri untuk persetujuan. Kerajaan negeri akan memaklumkan tarikh bagi penggunaan terma berkenaan secara rasmi.  Bercakap dalam sidang media di Kompleks Dewan Undangan Negeri di Kuching, Dato Sri Abdul Karim turut memaklumkan bahawa terma timbalan ketua menteri juga akan dikenali sebagai Timbalan Premier setelah ia diwartakan. Tambah beliau, perkara tersebut penting dan bakal dilaksanakan secepat mungkin.


Pengakap Perlis bina kem latihan bernilai RM2 juta di Sungai Batu Pahat

KANGAR, 17 Februari- Persekutuan Pengakap Negeri Perlis akan membina Kem Pengakap Perlis di Sungai Batu Pahat dengan anggaran kos RM2 juta dan dijangka siap pada 2027.Ketua Pesuruhjaya Persekutuan Pengakap Negeri Perlis, Azmi Abdullah berkata, kem di atas tanah seluas lapan hektar itu akan dilengkapi dengan pelbagai kemudahan antaranya tapak perkhemahan, dewan terbuka, dataran pelbagai guna serta kemudahan asas lain yang akan dibina secara berperingkat bermula tahun ini.“Sudah tiba masanya kita mempunyai satu kemudahan latihan untuk semua peringkat ahli pengakap yang terdiri daripada Pengakap Lebah, Kanak-kanak, Muda, Remaja, Kelana dan pemimpin-pemimpin pengakap sendiri,” katanya selepas menghadiri Majlis Pengalungan Manikayu dan Penyerahan Tauliah Penolong Ketua Pesuruhjaya Pengakap Negeri Perlis sesi 2022-2024 malam tadi.Azmi berkata, tanah berkenaan diperoleh daripada kerajaan negeri sejak 1993 bagi tujuan kegunaan aktiviti pengakap.“Selain menjadi tapak perkhemahan dan latihan pengakap, kita juga akan cuba menjana pendapatan dengan menyewakan kemudahan berkenaan kepada pelancong memandangkan lokasi kem berdekatan dengan Kompleks Pelancongan Eko Rimba Sungai Batu Pahat,” katanya.Terdahulu Azmi mengalungkan lencana Manikayu ‘2 bead’ kepada 11 pemimpin pengakap Perlis dan menyerahkan tauliah kepada 25 Penolong Ketua Pesuruhjaya Pengakap Negeri Perlis.


UiTM tangguh istiadat konvokesyen Mac ini

SHAH ALAM, 17 Februari- Universiti Teknologi MARA (UiTM) menangguhkan Istiadat Konvokesyen ke-93 universiti tersebut yang dijadualkan bermula pada 2 hingga 23 Mac depan.UiTM dalam kenyataan memaklumkan penangguhan istiadat konvokesyen melibatkan 27,287 graduan UiTM Shah Alam, cawangan Sarawak dan Sabah itu diputuskan melalui Mesyuarat Majlis Eksekutif Universiti (MEU) Bil 5/2022, semalam.Istiadat konvokesyen tersebut dijangka akan dilaksanakan pada Jun hingga Julai tahun ini.“Penangguhan ini juga berdasarkan perkembangan terkini peningkatan penularan jangkitan COVID-19 di Malaysia. Ia juga berdasarkan saranan Kementerian Kesihatan Malaysia (KKM) dan keprihatinan Kementerian Pengajian Tinggi (KPT), berikutan peningkatan penularan jangkitan COVID-19 secara mendadak di seluruh negara yang amat membimbangkan pihak universiti. “Pihak pengurusan UiTM memohon maaf atas segala kesulitan yang dialami oleh para graduan dan ibu bapa. Pihak UiTM juga berasa kesal dengan situasi di luar kawalan ini dan amat menghargai kefahaman, sokongan serta kerjasama yang diberikan oleh semua pihak dalam hal ini,” menurut kenyataan itu.Maklumat terkini mengenai penangguhan pelaksanaan Istiadat Konvokesyen UiTM ke-93 boleh dirujuk di laman sesawang konvokesyen.uitm.edu.my atau menghubungi Aminah Aman: wa.me/+60355443110 atau Rozani Mohd Noh: wa.me/+60355443114. -BERNAMA


KUALA LUMPUR, 17 Februari- 'Program Warga PPR/PA Sentiasa di Hati' akan diteruskan.Pengarah Eksekutif Rumah Prihatin, Datuk Mohd Irwan Rizal Mohd Ali Napiah berkata, walaupun kes COVID-19 meningkat, pihak penganjur sentiasa merujuk nasihat Pusat Penyelarasan dan Pengurusan COVID-19 Wilayah Persekutuan (CCMC)."Kita akan merujuk kepada CCMC agar mereka memberi panduan kepada kita agar sesuai atau tidak diteruskan. Jika kita dapat kebenaran, kita akan teruskan. Sudah tentu jika kita teruskan kita akan pastikan semua SOP diperkukuhkan dan diperketatkan untuk kita cuba mengawal COVID-19 ini," katanya selepas mengagihkan bungkusan makanan kepada penduduk PPR Taman Wahyu, Kuala Lumpur bersama Datin Seri Shamsiah Mohd Yassin, isteri kepada Menteri Wilayah Persekutuan. Sebanyak 1,000 bungkusan makanan diagihkan melalui program anjuran Rumah Prihatin @GrandSeasons dengan kerjasama pelbagai agensi.


UUM, berjaya kekalkan akreditasi AACSB bagi tempoh 5 tahun lagi

SINTOK, 17 Februari - Universiti Utara Malaysia (UUM) menjadi universiti awam pertama berjaya mengekalkan akreditasi 'Association to Advance Collegiate Schools of Business' (AACSB) bagi tempoh 5 tahun lagi.  Kejayaan tersebut membuktikan UUM memiliki program ijazah bidang perniagaan berkualiti dan diiktiraf di peringkat antarabangsa.Naib Canselor UUM Profesor Dr Haim Hilman Abdullah berkata, ketika ini UUM antara beberapa universiti di dunia yang menawarkan ijazah dalam bidang perniagaan yang telah memperoleh akreditasi AACSB.UUM merupakan institusi ketiga di Malaysia yang diakreditasi oleh AACSB International selepas Universiti Malaya dan Universiti Putra Malaysia. Ini membuktikan UUM diiktiraf di seluruh dunia sebagai sebuah universiti yang mengeluarkan ijazah berkualiti, dengan pelajar dibekalkan dengan kursus dan program terkini.Ia sebagai persediaan untuk melahirkan pemimpin yang berpotensi tinggi dan dilengkapi dengan kemahiran yang diperlukan bagi membina masa depan.  Pentauliahan semula akreditasi AACSB merupakan proses penambahbaikan yang rapi dan berterusan.Ia berjaya memastikan 16 program Ijazah Sarjana Muda dan lapan program lepasan ijazah mendapat akreditasi semula.


Ujian siren SAATNM di Wilayah Persekutuan Labuan, hari ini

KUALA LUMPUR, 17 Februari - Jabatan Meteorologi Malaysia (MET Malaysia)  akan melaksanakan ujian siren Sistem Amaran Awal Tsunami (SAATNM) di Wilayah Persekutuan Labuan hari ini.Ujian itu akan dilakukan di Kampung Kerupang dan Kampung Lubuk Temiang.Pengujian sistem SAATNM itu akan dilakukan pada pukul 9.20 hingga 10.30 pagi di Masjid Al-Muttakin di Kampung Kerupang.Pada pukul 11.20 pagi hingga 12.30 tengah hari pula ujian dibuat di Masjid Al-Muzakirullah di Kampung Lubuk Temiang.Penduduk kawasan sekitar dinasihatkan agar tidak panik dengan bunyi siren tersebut kerana merupakan ujian sahaja.MET Malaysia akan memaklumkan jika terdapat sebarang pindaan.


Melecur 80 peratus akibat kebakaran sebuah kereta

KANGAR, 17 Februari - Seorang lelaki yang memandu sebuah kenderaan jenis Proton Alza melecur 80 peratus anggota badan ketika bertindak menyelamatkan diri dari kenderaannya yang terbakar.  Kejadian berlaku kira-kira pukul 8.45 malam tadi di Jalan Baru, Kampung Syed Omar, Bintong.  Komander Operasi Balai Bomba dan Penyelamat (BBP) Kangar, Pegawai Bomba Kanan II Yazid Ahmad yang turut disertai Pegawai Bomba Kanan II Shahrunnizam Kamar Bashah memaklumkan, pihaknya menerima panggilan pada pukul 8.49 malam sebelum sepasukan 10 anggota bersama sebuah jentera, kenderaan utiliti dan EMRS dihantar ke lokasi.  Katanya, setibanya di lokasi mendapati api sedang marak membakar kenderaan itu dan anggotanya berusaha memadam api daripada merebak.  Api berjaya dipadam sepenuhnya kira-kira pukul 9.20 malam.  Mangsa yang melecur di hantar ke Hospital Tuanku Fauziah untuk mendapatkan rawatan lanjut dan pihak polis sedang melakukan siasatan lanjut berkaitan kejadian yang berlaku.


179 rumah setinggan atas air terbakar

KUDAT, 16 Februari - [KEMASKINI] Kebakaran melibatkan ratusan rumah setinggan di Kampung Landung Ayang Laut, sudah berjaya dipadamkan sepenuhnya selepas hampir 5 jam dalam operasi pemadaman, hari ini.Menurut Penolong Pengarah Bahagian Operasi Negeri Misran Bisara, ia hasil operasi 37 anggota Jabatan Bomba dan Penyelamat Malaysia (JBPM) yang bertungkus lumus memadamkan api sejak menerima laporan berhubung kejadian itu pada jam 4.26 petang."Sebanyak 179 buah rumah setinggan jenis tidak kekal musnah terbakar dengan keluasan kebakaran 4.64 hektar, manakala 471 buah rumah berjaya diselamatkan."Anggaran awal bilangan mangsa adalah dalam 1,062 orang dan tiada kemalangan jiwa dilaporkan," katanya kepada RTM di sini, hari ini.Katanya, dalam operasi pemadaman itu, anggota bomba menggunakan satu aliran 2 pancutan sumber air dari tangki jentera dan tangki air."Kebakaran berjaya dikawal dari terus merebak dan operasi ditamatkan pada pukul 8.15 malam," tambahnya.Bagaimanapun, anggaran kerugian masih dalam siasatan.

Terdahulu, RTM melaporkan, kira-kira 50 buah rumah setinggan atas air musnah dalam kebakaran di Kampung Landung Ayang Laut.Dalam kejadian pada 4.26 petang itu, sebanyak tiga jentera dari Balai Bomba Kudat, Pasukan Bomba Sukarela (PBS) Kudat dan Balai Bomba Kota Marudu dikerah bagi menjalankan operasi memadam api kebakaran.Operasi memadam api kebakaran turut dibantu pasukan bomba daripada Angkatan Tentera Malaysia (ATM) yang berada berhampiran kawasan kejadian.


Kos stadium baharu ditanggung KDA FC, tidak guna duit kerajaan negeri -MB Kedah

ALOR SETAR, 16 Februari- Pembinaan stadium baharu bernilai RM70 juta di Sungai Petani tidak menggunakan dana kerajaan negeri, menurut Menteri Besar Kedah, Datuk Seri Muhammad Sanusi Md Nor.Justeru katanya, rakyat di negeri itu tidak perlu bimbang disebabkan kos berkenaan akan ditanggung sendiri oleh Kedah Darul Aman (KDA) FCJelasnya, pembinaan stadium tersebut yang memfokuskan kepada fasiliti dan padang latihan skuad Sang Kenari adalah melalui dana KDA FC dengan kerjasama Majlis Perbandaran Sungai Petani Kedah (MPSPK) yang menyediakan tapak tanah.KDA FC sendiri bersama rakan strategiknya."Pengambilan tanah untuk pembinaan stadium telah diambil oleh kerajaan negeri dengan kerjasama Majlis Perbandaran Sungai Petani namun terbiar sejak beberapa tahun lalu."KDA FC telah memberikan cadangan untuk membina stadium atau tempat latihan sendiri. Saya kata boleh dengan kerjasama kelab tersebut dengan MPSPK."Tanah milik MPSPK dan dana pembinaan pula daripada KDA FC. Mereka mempunyai cara tersendiri untuk mendapatkan dana bina stadium," katanya pada sidang media selepas Majlis Pelancaran Widad K-League 2022 di Mentaloon, di sini sini pada Rabu.Beliau berkata, sehubungan itu, beliau berharap ia sekali gus menangkis dakwaan dan komen segelintir rakyat negeri ini di media sosial yang meminta kerajaan Kedah mengutamakan kebajikan rakyat berbanding membina stadium tersebut."Tidak timbul soal kerajaan negeri memberi tumpuan untuk membina stadium tersebut dengan malakukan penyelesaian jangka pendek termasuk dakwaan gangguan bekalan air di negeri itu tidak dihiraukan kerana mahu fokus tanggung kos," katanyaSebelum ini, KDA FC menerusi laman web rasmi mereka memuat naik satu dokumen 'Club Prospectus 2022,' yang menyatakan bahawa kelab itu mempunyai projek masa hadapan bagi membina sebuah stadium baharu bernilai RM70 juta Selain stadium berkenaan, sebuah tempat latihan juga akan dibina membabitkan kos sebanyak RM20 juta.


50 rumah setinggan atas air terbakar

KUDAT, 16 Februari - Sekurang-kurang 50 buah rumah setinggan atas air musnah dalam kebakaran di Kampung Landung Ayang, petang tadi.Penolong Pengarah Bahagian Operasi Negeri Misran Bisara berkata, dalam kejadian pada 4.26 petang itu, seramai 99 anggota bomba dan penyelamat dikejar ke lokasi kejadian.Katanya, sebanyak tiga jentera dari Balai Bomba Kudat, Pasukan Bomba Sukarela (PBS) Kudat dan Balai Bomba Kota Marudu dikerah bagi menjalankan operasi memadam api kebakaran."Setakat ini, operasi mengawal api kebakaran daripada terus merebak masih sedang giat dijalankan," katanya ketika dihubungi RTM, di sini hari ini.

Menurutnya, operasi memadam api kebakaran turut dibantu pasukan bomba daripada Angkatan Tentera Malaysia (ATM) yang berada berhampiran kawasan kejadian."Operasi pemadaman sedang dijalankan. Maklumat berkaitan mangsa kebakaran akan dikemaskini dari semasa ke semasa," katanya.


Penjualan tiket VTL Malaysia-Singapura dibuka 100 peratus kapasiti

KUALA LUMPUR, 16 Februari- Penjualan tiket bas dan penerbangan Laluan Perjalanan Lengkap Vaksin (VTL) Malaysia-Singapura dibuka sepenuhnya dengan 100 peratus kapasiti berkuat kuasa serta-merta.Menteri Pengangkutan, Datuk Seri Dr Wee Ka Siong berkata, keputusan berkenaan dibuat berdasarkan penilaian risiko semasa serta persetujuan oleh pihak Kementerian Kesihatan Malaysia (KKM)."Penjualan tiket akan dibuka dan berkuat kuasa serta-merta untuk perjalanan segera manakala bagi tiket bas perjalanan adalah bermula 22 Februari ini," katanya dalam satu kenyataan yang dikongsikan dalam hantaran akaun Facebook miliknya.Menurutnya, inisiatif VTL itu telah berjaya meningkatkan jumlah pengendalian penumpang antarabangsa dan membantu meningkatkan sektor pelancongan dan ekonomi negara."Sehingga 14 Februari, seramai 171,583 pengembara daripada Singapura telah memanfaatkan insiatif ini," katanya.Beliau berkata, Malaysia dan Singapura sedang mengadakan perbincangan lanjut bagi memperluaskan laluan VTL udara ke Pulau Pinang dan Kota Kinabalu untuk dilaksanakan tidak lama lagi."Dalam hubungan ini, MOT melalui Malaysia Airports Holdings Berhad sedang menyediakan fasiliti ujian saringan Covid-19 dan kemudahan-kemudahan yang berkaitan di lapangan terbang bagi menyokong pelaksanaan inisiatif tersebut kelak," katanya.Ka Siong berkata, inisiatif tersebut diharap dapat memanfaatkan rakyat serta merancakkan sektor pelancongan dan seterusnya memacu pertumbuhan ekonomi bagi kedua-dua negara.Pada 22 Januari lalu, pembukaan semula penjualan tiket bas dan penerbangan VTL di antara Malaysia dan Singapura diputuskan oleh kerajaan kedua-dua negara bagi merancakkan kembali sektor ekonomi negara.Pembukaan VTL itu dibenarkan dengan kuota tiket yang dijual dikurangkan kepada 50 peratus atau separuh daripada kapasiti bas serta pesawat yang digunakan.VTL Malaysia Singapura yang bermula pada 28 November lalu ditangguhkan sementara pada 23 Disember berikutan kebimbangan jangkitan Covid-19 varian Omicron.


Jururawat beri penjelasan dakwaan suntik anak KJ vaksin kosong

KUALA LUMPUR, 16 Februari- Jururawat yang menyuntik vaksin COVID-19 kepada anak bongsu Menteri Kesihatan, Khairy Jamaluddin, tampil memberi penjelasan selepas beliau dikatakan memberi suntikan vaksin 'angin' kepada kanak-kanak tersebut seperti tular di media sosial.Menerusi klip video dimuat naik di media sosial Kementerian Kesihatan Malaysia (KKM), jururawat berkenaan menyangkal dakwaan tersebut dan menyatakan proses suntikan yang dilakukan terhadap anak bongsu Khairy itu mengikut prosedur dan protokol ditetapkan.Jururawat yang tidak didedahkan namanya itu memohon agar orang ramai tidak membuat spekulasi berkaitan perkara tersebut."Demi Allah saya tidak ada keluarkan apa apa vaksin yang tidak masuk dalam badan. Saya memang tidak ada buang apa-apa pun memang posedur biasa kita akan tarik sikit picgari untuk beri ruang udara sebelum menyuntiknya.“Tolong, tolong, tolong, jika anda tidak tahu jangan buat andaian dan jangan tuduh kerana ini melibatkan kehidupan orang."Jika perkara ini jadi kepada diri anda, apa yang anda rasakan? Tidak selesa, sakit hati dan geram.“Saya cuma buat kerja saya sedaya upaya untuk lancarkan proses dan berikan keselesaan kepada kanak-kanak yang saya cucuk vaksin."Saya tidak mahu menjadikan perkara ini sesuatu perkara yang mentraumakan mereka.“Kalau anda tidak mahu ambil vaksin COVID-19 tidak mengapa, tetapi jangan tuduh orang secara tidak berasas seperti itu,” katanya pada Rabu.Mengulas lanjut prosedur operasi standard (SOP), jururawat itu turut menjelaskan melakukan prosedur sama seperti ibu bapa yang lain."Saya ambil vaksin dan tunjukkan bebuli itu kepada ibu dan ayah serta saya tunjukkan juga bagaimana saya ambil dos vaksin daripada bebuli berkenaan dan masukkan ke dalam picagari.“Saya dah tunjuk kepada ibu dan ayah supaya mereka nampak serta bersetuju dengan dos vaksin Pfizer iaitu 0.2 mililiter (ml)."Sememangnya kita kena berinteraksi dengan kanak-kanak sebab faham dia punya ketakutan terhadap jarum dan saya terpaksa pegang mereka agar tidak lari atau bergerak.“Saya tidak akan tunjukkan jarum itu kerana kanak-kanak akan jadi takut dan saya terpaksa letakkan tangan saya ke bawah dan cuba alih perhatian mereka seperti menyuruh mereka mengira satu hingga 10."Apabila mereka dah selesa baru saya akan menyuntik vaksin ke lengan mereka serta tunjukkan picagari itu semula kepada ibu bapa, dan memang rposedur biasa kita akan tarik sikit untuk beri ruang udara sebelum menyuntiknya ” jelasnya.Dalam klip video tersebut juga, jururawat itu meminta orang ramai supaya tidak membuat sebarang andaian dan menghentikan sebarang tuduhan melulu kerana ia membabitkan kehidupan ramai pihak.Sebelum ini, tular di media sosial video berdurasi 10 saat memaparkan Raif yang disuntik vaksin COVID-19 oleh jururawat berkenaan dengan kapsyen dakwaan dos tersebut dibuang terlebih dahulu sebelum disuntik ke lengan anak Menteri Kesihatan itu.


Kedah mahu turut serta perancangan buka semula sempadan Malaysia-Thailand

PENDANG, 16 Februari- Kerajaan negeri memohon disertakan dalam perancangan pembukaan semula sempadan Malaysia-Thailand yang dijangka dalam tempoh terdekat ini.Menteri Besar, Datuk Seri Muhammad Sanusi Md Nor, berkata ia kerana negeri ini mempunyai pintu sempadan darat utama melalui Kompleks Imigresen, Kastam, Kuarantin dan Keselamatan (ICQS) Bukit Kayu Hitam dan ICQS Durian Burung.Beliau berkata, kerajaan negeri pada dasarnya bersetuju pintu sempadan melalui ICQS dibuka, namun kaedah-kaedah tertentu perlu digunakan dalam keadaan penularan COVID-19 semakin meningkat."Keputusan pembukaan sempadan adalah di peringkat Kerajaan Persekutuan, bagaimanapun kita minta terlibat sama kerana Kedah juga ada sempadan Malaysia-Thailand," katanya selepas Lawatan Kerja Ke Tapak Program Model Pengurusan Estet Padi (EMM) 2.0 di Kampung Asma Jawa, di sini pada Selasa.Muhammad Sanusi berkata, setakat ini kerajaan negeri dimaklumkan pembukaan sempadan akan menggunakan kaedah tertentu seperti gelembung pelancong di Langkawi sebelum ini."Kalau pembukaan sempadan negara kena ada gelembung tertentu mengambil contoh macam di Langkawi difahamkan ada beberapa cadangan bagi mengendalikan pembukaan sempadan dengan beberapa kaedah macam gelembung pelancongan bukansewenang-wenangnya boleh rentas dengan kenderaan persendirian ada pengangkutan tertentu sahaja akan dibenarkan," katanya.Beliau turut meminta penduduk Kedah terus mematuhi prosedur operasi standard (SOP) berikutan negeri ini mencatatkan jangkitan harian COVID-19 tertinggi semalam dengan 2,733 kes, disebabkan masyarakat kembali kepada aktiviti harian selain kerana cuti perayaan dan penganjuran majlis sosial."Kita memang susah hati apabila berlaku peningkatan kes COVID-19 di negeri ini, kita minta agar Jabatan Kesihatan Negeri (JKN) untuk pantau selain penduduk perlu bekerjasama putuskan rantaian COVID-19," katanya.


Kedah jangka tingkat hasil padi menjelang 2026

PENDANG, 16 Februari- Kerajaan Negeri Kedah bersama Pihak Berkuasa Pelaksanaan Koridor Utara (NCIA) menyasarkan peningkatan hasil padi sehingga lapan tan sehektar menjelang 2026.Menteri Besar, Datuk Seri Muhammad Sanusi Md Nor berkata, sasaran berkenaan bakal dicapai menerusi Program Model Pengurusan Estet Padi (EMM) 2.0 yang akan dilaksanakan di kawasan seluas 64 hektar di Kampung Asam Jawa di sini, sejak tahun lalu."Ini adalah kesinambungan kejayaan Program EMM 1.0 yang diperkenal pada 2011 dan kita harap program yang menggunakan Sistem Pertanian Pintar (SPP) ini dapat diperluaskan ke semua kawasan Lembaga Kemajuan Pertanian Muda (MADA).“Ini adalah kerjasama Kerajaan Negeri Kedah dan NCIA juga MADA sebagai satu model yang dipertingkatkan,” katanya selepas melawat Tapak Program EMM 2.0 Pendang pada Selasa.Muhammad Sanusi berkata, pada musim lalu projek ini berjaya mencatatkan purata hasil padi hampir 4.7 tan per hektar dan ianya dikendalikan syarikat tempatan yang membabitkan penggunaan Internet Pelbagai Benda dan Revolusi Industri Keempat (IR 4.0)Sementara itu, Bernama melaporkan NCIA dalam satu kenyataan memaklumkan, Program EMM 2.0 mampu meningkatkan kualiti dan kuantiti hasil tanaman padi sekali gus meningkatkan produktiviti pesawah di Wilayah Ekonomi Koridor Utara (NCER) menjelang tahun 2026.“Program EMM 2.0 merupakan inisiatif strategik di bawah ‘NCIA Agribio Economic Zone’ (NAEZ) yang melibatkan dua kawasan yang lebih besar iaitu, ‘Transkrian Agri Hub’ dan ‘Chuping-Bukit Kayu Hitam Agri Belt’.“Program ini dijangka dapat memberikan impak yang besar kepada agenda sekuriti makanan nasional dan juga memberi impak pada B40, dalam usaha meningkatkan pendapatan dan taraf sosioekonomi rakyat di NCER,” katanya.Kenyataan itu menyebut program berkenaan yang selaras dengan Dasar Agromakanan Negara 2.0, merupakan satu model pengurusan penanaman padi yang menggabungkan komponen pertanian moden antaranya seperti pelaksanaan pengurusan sawah secara estet dan bersepadu, peningkatan kesuburan tanah sawah serta penambahbaikan infrastruktur.“Penggunaan SPP akan menarik minat penyertaan golongan muda, serta menghasilkan petani yang tergolong dalam kelompok pekerja mahir dalam industri pertanian, dengan penggunaan peralatan terkini,” menurut kenyataan itu lagi.Kenyataan NCIA itu menyatakan, SPP di bawah Program EMM dipantau kumpulan penasihat teknikal (TWG) yang terdiri daripada wakil agensi dan pakar tempatan, seperti Institut Penyelidikan dan Kemajuan Pertanian Malaysia (MARDI), Universiti Sains Malaysia (USM) dan Perbadanan Ekonomi Digital Malaysia (MDEC).Program EMM 1.0 diperkenalkan pada tahun 2011 dengan melibatkan 2,000 hektar sawah di Seberang Perai Utara, Pulau Pinang yang seterusnya diperluas ke beberapa lokasi lain di Kuala Muda Selatan, Asun dan Kerpan di Kedah dan Kerian, Perak termasuk sawah di bawah Pertubuhan Peladang Kawasan (PPK).


KKM sahkan Anak Khairy suntik vaksin, dakwaan menipu tidak benar -Noor Azmi

KOTA BHARU, 16 Februari- Anak bongsu Menteri Kesihatan, Khairy Jamaluddin sudah menerima suntikan vaksin menerusi Program Imunisasi COVID-19 Kebangsaan Kanak-kanak (PICKids), kelmarin. Perkara itu disahkan Timbalan Menteri Kesihatan I, Datuk Dr Noor Azmi Ghazali yang memaklumkan Kementerian Kesihatan (KKM) menegaskan, dakwaan pihak tertentu mengatakan cecair vaksin berkenaan dibuang terlebih dahulu sebelum suntikan dilakukan adalah tidak benar. Katanya, orang ramai sentiasa mencari salah walaupun pengambilan vaksin COVID-19, bawah PICKids adalah salah satu usaha untuk melindungi kanak-kanak."Berdasarkan video yang ditunjukkan YB Menteri Kesihatan (Khairy) kepada saya, memang anaknya (Raif Averroes Jamaluddin) sudah disuntik."Kalau orang tidak percaya, boleh panggil kakitangan yang melakukan suntikan kepada anak YB. Sebab itu saya kata orang akan sentiasa mencari kesalahan."YB Menteri dan anaknya memang menerima vaksin. Mana boleh KKM mahu menipu perkara ini," katanya pada sidang media selepas lawatan kerja sempena PICKids di Hospital Raja Perempuan Zainab II (HRPZ II), di sini hari ini.Sebelum ini tular video berdurasi 17 saat yang memaparkan kakitangan KKM didakwa membuang cecair vaksin terlebih dahulu sebelum melakukan suntikan terhadap anak bongsu Menteri Kesihatan.Media melaporkan, Khairy meluahkan rasa lega selepas anak bongsunya menerima suntikan vaksin menerusi PICKids.Menerusi akaun Twitter rasminya, beliau memaklumkan anaknya, Raif selesai menerima suntikan vaksin dos pertama di pusat pemberian vaksin (PPV) Pusat Dagangan Dunia Kuala Lumpur (WTCKL).Mengulas lanjut, Dr Noor Azmi berkata, pihaknya akan memperhalusi dan melakukan siasatan terhadap video yang tular itu."Esok saya akan merujuk Menteri Kesihatan berhubung perkara ini. Jika video berkenaan disunting, kita akan ambil tindakan," katanya.


Lapan aduan kanak-kanak alami kesan sampingan vaksin, babitkan kes tidak berat -KKM

KOTA BHARU, 16 Februari- Hanya lapan kes aduan di terima Kementerian Kesihatan (KKM) berhubung kanak–kanak yang mengalami kesan sampingan selepas menerima suntikan vaksin menerusi Program Imunisasi COVID-19 Kebangsaan Kanak-kanak (PICKids) yang bermula sejak 3 Februari lalu.Timbalan Menteri Kesihatan I, Datuk Dr Noor Azmi Ghazali berkata, jumlah itu bersamaan 0.006 peratus berbanding jumlah keseluruhan 246,868 kanak-kanak berusia lima hingga 11 tahun yang diberikan suntikan vaksin Pfizer.Katanya, aduan-aduan diterima menerusi Bahagian Regulatori Farmasi Negara (NPRA) membabitkan kesan sampingan yang tidak serius.“Kes kanak-kanak mengalami kesan advers susulan imunisasi (AEFI) termasuk lima di Sarawak dan dua di Sabah dilaporkan oleh ibu bapa.“Semua kes tidak berat seperti bengkak-bengkak atau merah-merah pada tempat suntikan dan apabila mereka membuat laporan AEFI, kita akan melakukan catitan, malahan kita juga sudah memaklumkan apa-apa kesan berkaitan vaksin Covid-19, penerima boleh buat laporan,” katanya pada sidang media selepas Lawatan Kerja ke PICKids di negeri berkenaan, hari ini.Hadir sama, Pengarah Jabatan Kesihatan Negeri Kelantan (JKNK), Datuk Dr Zaini Hussin dan Pengarah Hospital Raja Perempuan Zainab II (HRPZ II), Datuk Dr Selasawati Ghazali.Mengulas lanjut, Dr Noor Azmi berkata, setakat Selasa, tujuh peratus kanak-kanak berusia lima hingga 11 tahun telah mendapatkan suntikan vaksin iaitu angka yang masih rendah berbanding populasi empat juta kanak-kanak di negara ini.“Melaka mendahului dengan 16.1 peratus diikuti dengan Sarawak 13.99 peratus manakala Kelantan berada dalam kelompok paling rendah kanak-kanak menerima vaksin iaitu 1.18 peratus atau 3,000 kanak-kanak.Noor Azmi berkata pihaknya menyasarkan 3.6 juta atau 80 peratus kanak-kanak daripada 4 juta orang yang layak dapat divaksinasi menerusi PICKids.  Beliau turut menegaskan masyarakat agar tidak terpengaruh dengan maklumat palsu yang tersebar berkaitan vaksin sebaliknya merujuk kepada data sahih dan golongan pakar.“Berdasarkan data pada tahun lalu sebanyak 278, 000 kanak-kanak dan remaja sehingga 17 tahun di negara ini dijangkiti COVID-19 dengan 63 mereka meninggal dunia.“Komplikasi yang serius boleh berlaku tapi sangat jarang dan hasrat KKM adalah untuk melindungi kanak-kanak daripada jangkitan yang teruk serta tidak mahu berakhir dengan kematian." Saya sarankan mereka yang telah diberi temu janji janganlah terlepas peluang ni, kepada ibu bapa saya harap buat keputusan yang bertanggungjawab demi menyelamatkan anak-anak kita," katanya


KPDNHEP jamin kit ujian pantas RTK Antigen mencukupi

KUALA LUMPUR, 16 Februari- Kementerian Perdagangan Dalam Negeri dan Hal Ehwal Pengguna (KPDNHEP) Melaka memberi jaminan kit ujian pantas RTK Antigen COVID-19 mencukupi di sebalik peningkatan kes COVID-19 ketika ini.Pengarahnya, Norena Jaafar berkata permintaan terhadap kit ujian tersebut ketika ini meningkat mendadak sebagai langkah awal mencegah penularan varian OmicronHasil pemeriksaan dan pemantauan dari September tahun lalu hingga bulan lepas, lebih 1,000 premis yang menjual RTK telah diperiksa.Tiada aduan diterima berkaitan bekalan mahupun harga jualan melebihi harga kawalan.Secara purata peniaga di Melaka menjual RTK di bawah harga siling yang ditetapkan kerajaan iaitu RM19.90 seunit.Terdapat 100 jenama kit ujian pantas dijual di seluruh negara dengan harga terendah RM4.90.


Banjir di Raub,  tiga PPS masih dibuka

RAUB, 16 Februari- Tiga Pusat Pemindahan Sementara (PPS) masih dibuka susulan banjir di Raub, Pahang .Ia melibatkan 74 penduduk terjejas daripada 25 keluarga.Menurut Info Bencana Jabatan Kebajikan Masyarakat, di PPS Balai Raya Kampung Ulu Sungai, seramai 35 penduduk berlindung di sana.Manakala masing-masing 30 dan sembilan individu di Masjid Kampung Kuala Semantan dan Pusat Kegiatan Wanita Batu Malim.Hujan lebat berterusan sejak Isnin lalu menyebabkan beberapa kawasan dinaiki air.


Kes gangguan seksual, Bersatu putuskan tindakan selepas siasatan selesai

JOHOR BAHRU, 16 Februari - Parti Pribumi Bersatu Malaysia (Bersatu) menyerahkan kepada polis berhubung kes gangguan seksual melibatkan penyandang kerusi Dewan Negeri Sedili, Rasman Ithnain dan bekas ahli Srikandi Kota Tinggi, Johor.  Ketua Penerangannya, Datuk Wan Saiful Wan Jan menegaskan keputusan untuk mengenakan tindakan akan diputuskan selepas siasatan selesai.  Menurutnya, keputusan samada Rasman kekal mempertahankan kerusi disandangnya juga akan diputuskan semasa pengumuman calon, minggu hadapan."Saya rasa elok kita tunggu pengumuman calon nanti, pelbagai faktor diambil kira dalam pertimbangan kita. Saya berani jamin bahawa proses saringan kita amat ketat, di pelbagai sudut termasuk aspek integriti," katanya sebagai mengulas tindakan ke atas penyandang kerusi Dewan Negeri Sedili, yang berdepan isu gangguan seksual yang mendorong kepada peletakan jawatan dan keluar parti Ketua Srikandi Kota Tinggi bersama 30 ahli lain.  Wan Saiful sebelum itu hadir melancarkan Jentera Perikatan Nasional (PN) bahagian Iskandar Puteri, di sini. Dalam pada itu, beliau berkata PN akan mengumumkan senarai calon bertanding pada Pilihanraya Umum Dewan Negeri Johor ke-15, minggu hadapan. Ia dijangka dibuat selepas Pelancaran PN Johor, Sabtu ini di Kota Tinggi.  Senarai calon dan pembahagian kerusi di dalam PN juga telah memasuki peringkat akhir sebelum pengumuman dilakukan nanti.


Lapor kegiatan ajaran sesat, jabatan agama segera ambil tindakan - Idris

SENDAYAN, 16 Februari - Orang ramai diminta untuk membuat laporan berkenaan sebarang kegiatan ajaran sesat kepada Jabatan Kemajuan Islam Malaysia (JAKIM) atau Jabatan Agama Islam Negeri (JAIN) untuk diambil tindakan sewajarnya. Menurut Menteri di Jabatan Perdana Menteri (Hal Ehwal Agama), Datuk Idris Ahmad sejurus laporan diterima tindakan segera akan dilakukan bagi membendung kegiatan itu berlaku dengan lebih meluas. Umat Islam turut dinasihat agar menimba ilmu agama melalui saluran yang betul."Di media sosial terlalu banyak ajaran sesat, kerana kita tahu media sosial tersebut berkemungkinan dari luar negara bawa ke sini tetapi terdapat perkara yang boleh kita kawal, kita serahkan kepada Suruhanjaya Komunikasi dan Multimedia Malaysia (SKMM) untuk siasat siapakah yang sebar."Jika yang melibatkan fizikal macam isu di Perak maka kita beritahu kepada Jabatan Agama Islam Negeri untuk bertindak," katanya.Idris ditemui pada Program Multaqqa Murabbi Ummah Peringkat Negeri Sembilan, di sini. Program bagi meraikan penggerak masyarakat di bawah agensi agama yang terlibat.Lebih RM21 juta diperuntukkan kepada Imam, Bilal, Siak dan Guru Takmir di Negeri Sembilan tahun ini melibatkan 4,034 penerima.


Peruntukan RM34 juta bantu petani jana semula pendapatan

BATU PAHAT, 16 Februari - Sebanyak RM34 juta peruntukkan Pelan Jana Semula Ekonomi Negara (PENJANA) bagi Industri Asas Tani di Johor akan terus disalurkan kepada komuniti sektor berkenaan sepanjang tahun ini. Komitmen itu bagi membantu golongan penternak, petani dan pesawah untuk menjana semula pendapatan.  Exco Pertanian, Industri Asas Tani dan Kemajuan Luar Bandar, Datuk Samsolbari Jamali berkata sehingga kini hanya 37% daripada peruntukan tersebut telah disalurkan.  "Baki selebihnya akan diagihkan secara berfasa sepanjang tahun ini. Kita nak memastikan yang benar-benar layak itu mendapat bantuan, tidak kira siapa asalkan mereka pengusaha tulen dalam negeri Johor," katanya. Beliau ditemui pada program penyampaian Mekanisasi Ladang dan Insentif Asas Tani di Pusat Pertanian Ayer Hitam, di sini. Sebanyak RM1.9 juta disalurkan bagi pemberian 57 unit jentera kepada petani dan usahawan bagi fasa pertama.


KPWKM beri intervensi berhubung kes remaja 15 tahun tikam bayi sendiri

PUTRAJAYA, 15 Februari- Kanak-kanak yang berdepan dengan konflik undang-undang perlu diuruskan melalui peraturan dan perundangan sedia ada seperti AktaKanak-kanak 2001 dan Konvensyen Mengenai Hak Kanak-kanak (CRC), demikian kenyataan Kementerian Pembangunan Wanita Keluarga dan Masyarakat (KPWKM) Sehubungan itu, kementerian berkenaan telah memberi intervensi bersesuaian secara holistik ketika menyantuni kanak-kanak yang didakwa menikam bayi dilahirkannya dalam kejadian pada 8 Februari lalu.Kementerian itu memaklumkan, pihaknya menerusi Jabatan Kebajikan Masyarakat (JKM) telah mengambil tindakan serta-merta pada Selasa minggu lalu dengan menggunakan pendekatan psikososial demi kebajikan kanak-kanak tersebut."Ibu kanak-kanak tersebut juga telah diberi kaunseling dan intervensi awal bagi memastikan kestabilan emosi keluarga dalam menghadapi situasi mencabar ini," katanya.Menurutnya, pendekatan holistik melalui pendidikan seksual reproduktif, kesedaran dan kaunseling serta khidmat nasihat untuk wanita yang sedang menjalani kehamilan tidak diingini perlu dipertingkatkan bagi mengelakkan hal sama berulang."Kementerian telah melaksanakan pelbagai inisiatif bersama badan bukan kerajaan (NGO) dengan menyediakan peti pelindung bayi (baby hatch) bagi mengelakkan kes pembuangan bayi.Pada masa yang sama bayi yang telah dibuang oleh ibu bapa akan mendapat hak penjagaan keluarga dan kasih sayang melalui permohonan anak pelihara," katanya dalam kenyataan pada Selasa.Bagaimanapun kementerian itu berkata, peti pelindung bayi bukanlah satu-satunya penyelesaian kepada kes pembuangan."Kementerian melalui JKM turut menyediakan perkhidmatan perlindungan segera di empat buah Taman Seri Puteri (TSP) bagi kanak-kanak di bawah 18 tahun dan tiga buah Pusat Jagaan Sinar Kasih bagi memberi jagaan dan perlindungan segera kepada wanita hamil luar nikah termasuk bayi yang dilahirkan," katanya.Pada 8 Februari lalu, negara dikejutkan dengan kejadian seorang bayi lelaki yang baru dilahirkan ditemui mati dipercayai dibunuh oleh ibunya sendiri di Bandar Seri Bandi, Kemaman, Terengganu.Bayi yang dilahirkan cukup sifat itu dilaporkan ditikam pada bahagian dada kiri beberapa kali dengan menggunakan objek tajam.Ketua Polis Daerah Kemaman, Superintendan Hanyan Ramlan ketika mengesahkan kejadian berkata, polis yang menerima laporan bergegas ke tempat kejadian untuk menjalankan siasatan sebelum menahan Ibu bayi terbabit untuk siasatan lanjutPolis turut mengenalpasti seorang lelaki yang dipercayai merogol remaja berkenaan dan kes itu akan disiasat di bawah Seksyen 302 dan 376 Kanun Keseksaan.


KPLB terima 80% senarai infrastuktur terjejas banjir

MUAR, 15 Februari - Kementerian Pembangunan Luar Bandar (KPLB) sudah menerima 80% permohonan baik pulih dan bina baharu rumah serta baik pulih kemudahan awam yang terjejas akibat banjir di beberapa negeri pada Disember dan Januari lalu. Justeru, Menterinya, Datuk Seri Mahdzir Khalid mahu Pengerusi Pusat Kawalan Operasi Bencana daerah luar bandar yang masih belum berbuat demikian segera menghantar permohonan. "Setakat ini 1,700 rumah terjejas sudah dibaik pulih dan kita minta disegerakanlah hantar senarai kepada kementerian. Sebanyak RM150 juta diperuntukkan semasa banjir pada Disember dan Januari lalu untuk tujuan itu," katanya.Beliau berkata demikian kepada pemberita selepas mengadakan pertemuan bersama Pengarah-pengarah Agensi KPLB dan Penyampaian Sumbangan Yayasan Pelajaran Mara, di sini hari ini. Pada majlis tersebut, Mahdzir turut menyampaikan sumbangan RM40,100 kepada 401 pelajar B40 di 4 Institusi Pendidikan Mara yang terjejas akibat COVID-19.Dalam perkembangan lain, Mahdzir berkata setiap program dilaksanakan kerajaan atau parti politik perlu mengikut Prosedur Operasi Standard (SOP) digariskan Kementerian Kesihatan dan Majlis Keselamatan Negara bagi mengekang penularan Covid-19. "Namun nasihat berterusan perlu diberi kepada orang ramai yang hadir program atau majlis anjuran mana-mana pihak supaya tidak melanggar SOP," katanya sebangai mengulas mengenai program parti politik yang melanggar SOP COVID-19 ditetapkan.


Agong, Permaisuri zahir ucapan takziah kepada keluarga Semret Singh

KUALA LUMPUR, 15 Februari- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah, menzahirkan ucapan takziah kepada keluarga bekas atlet lontar tukul besi negara Semret Singh yang meninggal dunia hari ini.Menerusi catatan di laman Facebook Istana Negara, Seri Paduka berdua menzahirkan rasa sedih dengan pemergian mendiang, dan menzahirkan harapan agar seluruh keluarga mendiang sabar serta tabah menghadapi dugaan dan suasana sedih serta pilu ini."Seri Paduka Baginda amat menghargai khidmat bakti, jasa serta pengorbanan mendiang kepada negara dan menyifatkan pemergian mendiang sebagai satu kehilangan besar kepada sukan lontar tukul besi negara," demikian menurut catatan itu.Hantaran di Facebook berkenaan juga menyatakan, semasa zaman kegemilangannya, Semret pernah memenangi dua pingat emas di kejohanan Sukan SEA pada 1985 di Bangkok dan 1989 di Kuala Lumpur selain pernah memecahkan rekod kebangsaan pada 1981 dengan lontaran sejauh 50.5 meter di Perth, Australia.Bapa kepada mendiang Semret, Ghenda Singh juga merupakan bekas atlet lontar tukul besi negara satu ketika dahulu.Semret, 66, meninggal dunia pada pukul 9.30 pagi di kediamannya di Sungai Buloh.


Kesan tapak kaki harimau ditemui di Pos Bihai, Pos Balar, kelibat belum dikesan

GUA MUSANG ,15 Februari- Penduduk Orang Asli di Kampung Pos Bihai dan Pos Balar, di sini mendakwa menemui kesan baharu beberapa tapak kaki harimau di sekitar kampung berkenaan sejak tiga hari lalu.Ketua Polis Daerah Gua Musang, Superintendan Sik Choon Foo berkata, bagaimanapun, pasukan Senoi Praaq atau Batalion 3 Pasukan Gerakan Am (PGA) Bidor, Perak dan petugas Jabatan Perlindungan Hidupan Liar dan Taman Negara (Perhilitan) yang sedang giat menjalankan operasi menangkap harimau di daerah berkenaan.Bagaimanapun katanya, pasukan berkenaan belum berjaya mengesan kehadiran harimau tersebut setakat ini.Justeru katanya, operasi terus dipergiat disebabkan penduduk di sini percaya haiwan tersebut masih berkeliaran di kawasan sekitar apabila menjumpai tapak haiwan itu.“Seramai 14 orang anggota Senoi Praaq masih menyertai operasi bersama anggota Perhilitan bagi menjaga keselamatan serta menjejak harimau belang yang masih bebas berkeliaran.“Nasihat kami (polis) kepada penduduk Orang Asli yang terjejas supaya berhati-hati dan sentiasa bergerak secara berkumpulan,” katanya selepas menyampaikan sumbangan bekalan makanan kepada 300 Orang Asli di Pos Balar di Ibu Pejabat Polis Daerah, di sini.